text:
5 Jun 2016
मिशन 2018 बनाम क्षेत्रीय दल
छत्तीसगढ़ म अब अवइया विधानसभा चुनाव कोनो भी पार्टी बर सत्ता तक पहुंचना आसान नइ होही तइसे लागथे। काबर के अब क्षेत्रीय पार्टी वाले मन अपन पैठ बनाये के शुरू कर दे हाबय। छत्तीसगढ़ राज बने के बाद कॉग्रेस ल राज करे के अवसर मिलिस। तीन साल तक सत्ता म रेहे के बाद भी जनता ऊनला नकार दिस। कारण ये नइ रिहिस के जनता खातिर कॉग्रेस काम नइ करिन, बल्कि अटल सरकार ह छत्तीगसढ़ ल अस्तित्व म लानिस तेन पाके भाजपा कोति लोगन के जादा लगाव रिहिसे। जबकि छत्तीसगढ़ ल पहिली मुख्यमंत्री के रूप म एक अनुभवी राजनेता अउ कुशल प्रशासक मिले रिहिस अजीत जोगी के रूप म। जोगी जी 20 साल ले प्रशासनिक महकमा म काम करे के बाद 14 साल केंद्र के राजनीति म रेहे हे। अइसन मुखिया ह प्रदेश ल कहां ले कहां ले जा सकत हावय। फेर का करबे ओकर कुटिलता हर कुशलता उपर कालिख पोत देथे। जेती देखव तेती मिहिच-मिही के चक्कर म आज तक सत्ता म नइ आ सकत हावय। जोड़-तोड़ म तीन-पांच हमेशा फलित नइ होवय, पासा उलट देथे जनता।
बारा साल ले सत्ता म काबिज रमनसिंह के सरकार तको वोट के दम सत्ता म हावय अइसे बात नइये, छत्तीसगढ़िया मनला फोकटू राम बनाके चुनई तिरियाथे ताहन चाऊर फोकट म, दार फोकट म, नून फोकट म बांट-बांट के मोह देथे। भाजपा सरकार ह मेहनत कस छत्तीसगढ़िया मनला पूरा कोड़िया बना दीस। चार आन धरा के बारा आना के चूना लगाने वाला काम होवथाबे। पहिली ओकर काम संहराये के लइक लागिस। फेर जब धीरे-धीरे लोगन न पता चलिस के फोकट के लालच म हमला भोंदू बनाके हमरे घर म हमी ल मेहमान बनाये के काम होवथे तब आंखी उघरत हावय। लोगन सब देखत हावय के कोन छत्तीसगढ़ अउ छत्तीसगढ़िया मनके हित के बात करथे अऊ कोन-कोन परदेसिया मनके समर्थन करथे। जनता कना आन दूसर रद्दा नइ रेहे के सेती बाहरी मनला अगुवा बनाके ऊंकर गुलामी करथे। जब-जब चुनई आथे लोगन इही गुनत किथे के कोन जनी कब छत्तीसगढ़िया के हाथ छत्तीसगढ़ के सत्ता आही।
जनता फेर इहां दुविधा म हावय छत्तीसगढ़िया नेता के हाथ म सत्ता आ भी जही तव कोन काम के, पार्टी तो आखिर उहीच रही। केंद्र म ओकर रिमोट रही जइसे-जइसे दबही तइसे-तइसे काम होही। इही पाके क्षेत्रीय पार्टी उपर लोगन के अब नजर लगे हावय। फेर का करबे इहां भाजपा अउ कॉग्रेस के अलावा आन पार्टी वाले मनके एको सदस्य विधानसभा तक नइ पहुंचे हावय। हां अपन-अपन क्षेत्र म सक्रिय जरूर हावय अउ जनता के बीच काम तको करत हावय।
छत्तीगसढ़ राज्य बने के बाद अस्तित्व म आए बहुत अकन छोटे-छोटे क्षेत्रीय पार्टी मन अंडरग्राऊंड बैटिंग करत हावय। ओमन अब आगु आके मैदान म खेलही तभे बड़े-बड़े मनके कस टुटही। अलग-अलग बिखरे हावय तेन पाके दम कम लागत हावय लेकिन जेन दिन सबो क्षेत्रीय पार्टी के वाले मन गठबंधन करके मिशन 2018 चलाही तव ये निश्चित हवय के छत्तीसगढ़ ले गैर छत्तीसगढ़िया मनके वर्चस्व खतम हो जही। कुल आबादी म देखे जाए तव अब भी तीन प्रतिशत वाले मनके राज हावय, काबर के ओमन संगठित हावय। अभी बने मौका हवय छिर्रा पार्टी कना। सुनता ले गठबंधन करके लोगन ल संगठित करके असानी ले मिशन 2018 तक पहुंचे सकत हाव।
* जयंत साहू*
jayantsahu9@gmail.com
9826753304
Subscribe to: Post Comments (Atom)


c: text/html

text:
संबंध मिठास के नांव ताय मड़ई ह
खेत के सोनहा धान ल जब किसान मन बियारा म काटके लाथे, उहा ले मींज के माई कोठी म लाके रखथे त घर म लक्ष्मी के वास से सबो मनखे मन के हिरदे म एक खुशी झलकत रीथे। उही बीच म थोरकिन मिहनत करैईया सबो मनखे मन ह अपन आप ल ठलहा अऊ काम के बोझ ले उबर गेन कहिके गाँव के पंचाईत म सबो कोही जुरियाथे जेमे मड़ई मनाय के तारिख ल मिरजुर के करार करथे। अईसे कहिबे त हमर छतीसगढ़ के संस्कीरति अऊ परमपरा ल पहिचान देय के नांव आय मड़ई ह। एक ठन खुशी मनाय के परब जेमे बईगा, गाँव के केंवट अऊ राऊत जात के मनखे मन एक चिनहा सरूप डांग बनाथे। जेला मड़ई कीथे, पूजा पाठ करके येमे देवता ल मड़हाथे, फेर ये डांग ल बईगा अऊ केंवट मिलके जेन मेर बजार भराथे तेन मेर राऊत मन ह डांग के चारों कोती नाचत नाचत जाथे। जेला परघना करत हे तको कीथे, आज के समे म मड़ई के सरूप ह भले बदलगेहे, फेर पहिली धरम करम के संगे संग मया के सतरंगी छाँव म रहचुली झूले के नांव आय मड़ई ह। जम्मो सगा सजन के मेल मिलाप इही मड़ई म होवय अऊ अपन सुख दुख ल बाटय अऊ फरियाके गोठ गोठीयावय। जेन गाँव या जगा म मड़ई भरायव वो गाँव म सगा मन के दु चार दिन पहिलीच रेला पेला लगे राहय। सबो जात के मनखे मन अपन अपन सगा के अगोरा तको करय, संबंध में अतका मिठास राहय पहिली, अब के समे म देखे बर नई मिलय। सबो जात के मनखे मन झगरा लड़ई ल गठरी म बांध मड़ई के रंग में रंग जाय, याने मानबे त एक परकार के एकजुटता तको दिखय। पटवा मन के चुरी फूंदरी के दूकान सज जाय माने गाँव के सबो नवा बहुरियाँ मन जईसे ऐकरे करा चुरी पहीनही। झूला, सरकश अजब तमाशा नाचा के पंडाल सज जाय। गोदना गोदैईया करा गोदना गोदाय बर लाईन लग जाय, गन्ना के रस के पागे लाई ऊखरा के ढेरी गंजाय राहय। मड़ई के चमक अईसे बने राहय कि मनखे मन जात पात ल भुला के नाचा गम्मत, सुआ करमा ददriyaरिया के ऐके संग बईठ के मजा लेवय। आज वो मिठास कोनों परब म देखे बर नई मिलत हे। हमर गाँव गाँव के खुशी के परब ह आज अपन सरूप ल खो चुके हे, जेकर जिम्मेदार हमन खुदे हरन अइसे लागथे।
विजेंद्र वर्मा अनजान
नगरगाँव(धरसीवां)

robotstxt: allowed

filter: keep


text:
क्वालिटी एश्योरेंस (मेटल) नियंत्रणालय, रक्षा मंत्रालय हर तकनीशियन (कुशल) के 5 पद म भर्ती बर आवेदन आमंत्रित करे हावे. पात्र उम्मीदवार रोजगार समाचार मं विज्ञापन के प्रकाशन के 30 दिन (04 अपरेल 2017) के भीतर ए पद बर आवेदन कर सकत हें.
पद नाम: तकनीशियन (कुशल) – 05 पद
आयु सीमा: जनरल 18-27 साल, अनुसूचित जाति/ अनुसूचित जनजाति 18-32 साल
तकनीशियन (कुशल) के पद बर मान्यता प्राप्त बोर्ड ले मैट्रिक या विशेष ट्रेड मं औद्योगिक प्रशिक्षण संस्थान ले प्रमाण पत्र या ओखर समकक्ष योग्यता जरूरी हावे। एकर संग मान्यता प्राप्त संगठन या उपक्रम ले निरधारित ट्रेड मं 1 साल के कार्य अनुभव होवे.
चयन प्रक्रिया: उम्मीदवार मन के चयन लिखित परीक्षा, ट्रेड/ कौशल परीक्षा, मेडिकल फिटनेस अऊ सरकार निर्देश के अनुसार आन औपचारिकता के आधार म करे जाही.
कइसन करव आवेदन: उम्मीदवार रोजगार समाचार मं विज्ञापन के प्रकाशन ले 30 दिन (04 अपरेल 2017) के भीतर ए पद बर सब्बो जरूरी कागद मन के संग अपन आवेदन क्वालिटी एश्योरेंस (धातु) नियंत्रणालय, पीओ नवाबगंज, जिला- उत्तर 24 परगना, पश्चिम बंगाल – 743144 के पता म भेज सकत हें.
रक्षा मंत्रालय म तकनीशियन के पद म भर्ती
क्वालिटी एश्योरेंस (मेटल) नियंत्रणालय, रक्षा मंत्रालय हर तकनीशियन (कुशल) के 5 पद म भर्ती बर आवेदन आमंत्रित करे हावे. पात्र उम्मीदवार रोजगार समाचार मं विज्ञापन के प्रकाशन के 30 दिन (04 अपरेल 2017) के भीतर ए पद बर आवेदन कर सकत हें.


text:
जब गोटनिन ह पाँच रुपिया के दू लोट फिरंतिन के हाथ मां धिरस त पहिली ओखर झुक्खा ओठ ह हसउंक आसन दीखिसए फेर तुरते हंसउक ह रीनहुक मां फिर गेए आँखी ह डबडबा गे। हाथ मां धराय लोट ल फिरंतिन ह एकटक देखत रहय। ओला अइसन आगै के ये लोट ह ओखर गवांय जिनगी के गोठ ल आज फेर साम्हू ला के डार दे हावय।
वो नसाय जिनगी जोन ह अंगरा सही आइस अउ देखते देखत राख तरी बिलागे। जब ओखर भराय जोबना तरी किसिम किसिम के आस ह टेंगना साही फुदकत रहय वही टेम ओखर बिहाव किसन संग होगे। किसन अधबुढ़वा होगे रहय। ओखर जवानी ह बुतागे रहय।
समें के गोठ आय। फिरंतिन के ददा उप्पर किसन के बड़ अहसान रहय। एक बेर जब किरोरी सेठ ह कुरकी लेके ओखर कुरिया मां नींग रहय उही समें किसन ह पांच कोरी रुपिया किरोरी सेठ ल दे रिहिस। डोकरा ह मरत ले किसन के बड़वारी करते रिहिस के बुड़उती मां ओखर लाज न किसन बचांलिस।
फिरंतिन गोटियारी होगे रहय। ओ ह आज ले नइ भुलाय रहयए जब गाँव के सियान मनखे मन ओखर ददा ल कहंय के पहार असन बेटी ल मूडी उप्पर झिन बइठारे राख। डोकरा ह जम्मों झिन के गोठ ल सुनय फेर करै काघ् गरीबी बुजा के ह ओला अपन ओखी मां पोटार ले रहय। लागा ले अब ले नइ उबरे बेचारा ह। बेटी के बिहाव के चेत ओहुल चघे रहयए फेर करै काघ् पास मां कानी कौरी नइ रहय। सुततए जागत ओहा मोटियारी बेटी के बिहाव बर गुनत रहय। बुडई उप्पर ये चिन्ता ह डोकरा ल मांचा मां गिरा दिस। गांव के मनखे ओला देखे बर आवंय त मुडसरिया कोती ठाढ़े फिरंतिन न देख के उन्कर जांखी ले आँसू चुचुवा जावय। बिन दाई ददा के हो जाइय बेचारी ह। दू चार दिन के रहइया ये ह। इनकर अइसना गोठ ल सुनके फिरंतिन के पोटा ह झुक्खा हो जावय। अनेक बड संसार मां अकेल्ला रहय के गुनत जी ह डर्रा जावय।
ठउका बेरा मां किसन ह आसरा देवइया बनगे। जिनगी ल जियय के सहारा मिलगे। फिरंतिन ल आज ले आपन ददा के जाती के गोठ नइ भुलाय रहयए तै ह मोर उप्पर बड़ उपकार करे हाबस फेर अब चलती चलाती के बेरा मोर एक बात अउ मान लेते त कलेचुप जीवला छांड देतेंवए फिरंतिन के बिहाव नइ करे सकेव। कहूं तैं ओखर हाथ ल थाम लेवस त यहू बन जातिस। चलती बेरा मां फेर किसन ह डोकरा के लाज ल राख लिस। फिरंतिन ल भगवान उप्पर चिटको खुनिस नई चघिसए किसन डोकरा संग बिहाव होय ले। काबर ओला जियई के असरा ह मिलगे रहय।
किसन ह मनके बने मनखे रहय। गाँव के मनसे मन ओखर बडवारी करत नई अघायं। ओखर मिसरी सांही भाखा ह जम्मो ल बड मिठ लागय। गौंटिया घला ओला मांनय। ओखर जम्मों खेती पाती के रखवार इहीं त रहय। किसन के खटलाल बीते 10 बच्छर होगे रहय। अपन पाछू एक झिन दू साल के टुरा ल छांड गे रिहिस। मरे उप्पर कतको झिन दुसर बिहाव बर किसन ल किहिन फेर ओखर चेत ह नइ चघिस अपन रजवा बर मौसी दाई लाने केए फिरंतिन ले बिहाव करइ ह डोकरा ल चलती के बेरा धीर देवइ त आय। रवा ह अब 14 साल के पोठ टुरा हो गे रहय। फिरंतिन ह किसन के देउता असन करनी उप्पर रजवा ल अपन जाये बेटा ले बढ़ के मया करन लगिस।
झक्कना के फिरंतिन ह हाथ के कड़कड़ावत लोट ल जोरहा ले मु_ी मां भींच लिस। ओला अपन दुरदिन के छइहां दीखत रहय।
अभी फिरंतिन के पीवंरइ हनइ छूटे पाइस कि ओखर करम ह फाट गेए रांड़ी होगे। ओखर जिनगी के छहहां ह तिरिया गे। फेर करतिस कायए मोगइ त ओखर भाग मां रहय। पहिली ददा रेंग दिस अउ अब मनसे। जम्मों ये जग में अकेल्ला आथें अउ वइसने अकेल्ला रेंग देथे। सियान मन सहीं कहिथें।
दिन ह नहकत गे। रजवा के मुख ल देख.देख के ओखर जियइ मां ढग़ आइस। फेर कतको झिन कहयंए पहार असन जिनगी कइसे पहाबे वोए चूरी पहिर लेए फेर ओ ह अपन मरे मनसे के सुरता मं कभू हां नइ करिस। ओह कतको बेर कहय के मोर मरे उप्पर तैं रजवा ल कभू कइसनों दुरूख झिन देबे। ओ ह दाई के मया के चिट्टको सुख नइ पाइस तैं मया ले ओखर जिनगी ल बनाबे।
जिनगी के चढ़ती उतरती के संगेसंग ओ ह अपन करतब ल निभावत रहय। रजवा उप्पर कभू कइसनों दुरूख के छइहां नइ परन दिस। फेर किसन ह जोन थोर बहुत धन दोगानी छांडग़े रहय ओखर ले जिनगी के गाड़ी ह कब ले खिंचातिस। लांघन रहय के दिन ह झुमकत रहय फेर फिरंतिन ह अब ले बंधाय मुठ्ठी ल नइच उघारे रहय। रजवा ल अब ले अपन घर दुआर के कइसनों चिंता नइ रहय। फेर फिरंतिन ह कभू नइ गुनिस के ये काली के टुरा ह घर गिरस्ती के गोठ न गोठियाय। फेर कब ले लकर धकर के रेंगई ह चलतिस। एक दिन फगनी बड़ गुन के किहिसए रजवा तैं अपन गौंटिया घर बूता न अपन ददा सही तियार लेते त बने होतिस। अतेक बड़ जिनगी परे हवय कइसनों करके त जीव बचाय बर परबे करही बेट। रजवा न अपन मौसी दाई के अइसना गोठ ह चिटको नइ भाइस। ओखर भितरी के सइतान ह जाग गेए सहीं मां कहूँ मोर दाई होतिस न का अइसना गोठ न गोठियातिस। एक दिन रतिहा जब फिरंतिन ल सुते छोड़के रजवा ह घर ले निकर गिस। दूसर दिन मुँधियार फिरंतिन ह रजवा के मांचा ल खाली देखते बक्क खागे। अंगना मां निकल के देखिस त उहों रजवा ह नइ रहय। बिहनियाँ गाँव म किंजर.किंजर के एक.एक झिन मनखे ले पूछिस तम्भो ले ओखर कोनो आरो नइच्च मिलिस। ओ ह रो डारिसए काबर में करम छंड़हिन ह ओला बूता बर तियारेंवए कहूँ अइसने गोठ ल नइ चलातेंव त वो ह अपन दाई ल अघवार मां छांड़ के कभू नइ जातिस। थोर िदन त ओखर आस ह लगे रहय के मोर बेटा ह लहुट के आ जाही। कहइया गोठ के सुनतेच फिरंतिन के मुँह ह लटक जावय। ओ ह अपने ल जी भर के बखान लेवय। कोन कुबेरा मंए में ह अपन बेटा ल बूता बर कहेंव। नइ कहितेंव त नइ जातिस कहूँ।
दिन ह नहकत बच्छर होंगे। रजवा ल घर छोड़े पाँच बच्छर होगे। बिन बेटा के अतेक दिन फिरंतिन के कइसे बीतिस तेला उही जानंय। टेम उप्पर कोन्हों निहिं कोनों आसरा देबइया गाँव घर मां निकरे जाथें। जेखर सेवा चाकरी अपन जियत ले किसन ह करे रहय उही गौंटिया ये राड़ी डउकी ल गली.गली किंजरत कइमें देखतिस। ओह अपन घर मां काम करे बर फिरंतिन ल लगा लिसए शनिचरी बजार ले साग.भाजी लान देवय अउ घर के बुता। बलदा मां ओला दुनों जुवार के रोटीए महिना मां दस रुपिया अउ सालके दू लुगरा मिल जावयए अउ ओला काय खंगया। ये पाँच बच्छर मां एक्को दिन ह अइसन नइ गिस के ओ ह रजवा के खोर खभर नइ ले होवय। शहर ले कखरो अवइ के पता लगतेए वही मन साहीं अवइया मन मेंरन दउर के जावयए फेर अब ले ओखर आस ह नइच पुरिस।
आज जभ्भे ओला गौटनिन ह दस रुपिया के लोट देवत रहय तभ्भे ओला अपन भगाय बेटा रजवा के सुरता आगे। वो ह रजवा ले कहय के मने मन गुनयए रजवा अब तासेला कइसनों तकलीफ नइ होवन देववए मोला महिना के दस रुपिया मिलिच जाथे। मैं तोला बने.बने देखना चाहत हों। फेर रजवा उहां कहां रहय। वो गुनयए पाँच बच्छर नहाक गेए नइ जानव कोन मेरंन मोर करेजा ह होही। असरा ह बड़का होथे। फिरंतिन ल असरा रहय के रजवा ह लहुटबे करही अउ वोखर आये उप्पर मोर घर मां सुघ्घर बहुरिया के पांच करबे करही। चंदा के अंजोरिया असन डउकी ल पाके वो ह फेर कभू मोला छोड़के नइ जाय सकही। फिरंतिन इही सब गुनत कतको दिनले अनाज के सीधा मुख मां नइ राखिस। जुच्छा पेट पानी पीके रहिजावय। अइसने.अइसने थोंर बहुत पइसा सकेल सकेल के अपन अवइया बहू बर दू.चार ठिन गहना गुरिया बनवा लिस। वो गहना मन ल देख के अपन नवा बहुरिया के सुन्दरई मने मन गुन के बहूंत खुशी हो जावय।
रजवा ह शहर आके भिलाई करखाना मां नउकरी लगगे। महिना के दू कोरी पांच रुपिया उप्पर मिल जाववए जिनगी ह मंजा के कटत रहय। शहर के तड़क.भड़क मां निचट रम गे रहय। ओखर संग मां एक झिन डोकरा घलो बूता करत रहय। ओखर एक टुरी रहयए फगनी। शहर मन रजवा के अपन कहइया कोनोच नइ इही डोकरा ओला छइहां मां बइठे के जघा देय रहय। अखरो ये टुरी ल छोड़के कोनों अपन कहइया नइ रहय। फगनी के बिहाव ओ ह रजवा ले कर दिस। गरिबविन फगनी के सुभाव बड़ निक रहय एखरे ले वो ह रजवा के दील मां घर कर ले रहय। पहिली वोमन दू रहंयए फेर तीन होंगे। परिवार ह बाढ़िस। जोन रजवा अपन मौसी दाई के एक भाखा नइ सुने सकिसए तउने ह अब कमइया होगे रहय। फगनी बर किसिम.किसिम के लुगराए गहिना अउ नानुक बर रिंमी.चिंगी उन्हा लानय। सब्बो ल बने ठने देखके ओखरो जी ह जुरा जावय। घर छोड़े पाँच बच्छर तीन गे राहय। पहिली थोर दिन वोह अपन गाँवए संग के खिलइया संगवारी अउ मौसी दाई के सुरता भोरहा मां नइच करिस। फेर धीर ले अपन मयारुक मौसी के चेहरा ओखर आँखी मां झुल जावय। वो ह गुनय के मेंह बने नइ करेवंए आपन मौसी दाई ल बिन सहरा के छोड़ के बिन बताये आके। वो ह बूता करे बर त कहे रहयए फेर कब ले मोला बइठार के खवातिस। वो ह अपन तन ल तो भूख भरै अउ मोर पेट बर सकेल के रखै। अब वो ह गाँव मां अकेला हावयए कोनों ओकर पुछइया नइ हावय। कइसे करके ओह अपन जिनगी चलावत होही तेला कोन सरेखे। इही गुनइ ह ओखर मने मन चलत रहे। ये जम्मो गोठ ल वो ह फगनी ल घला बताय रिहिसए त ओखरो आंखी ह डबडबा गे।
एक दिन के गोठ आयए रजवा ह अपन बूता ल करके घर आइस त ओलास चिटको बने नइ लागत रहय घेरी.बेरी मौसी दाई के चेहरा ओखर आँखी मां झूलत रहय। रतिहा जेवन करत बेरा वो ह फगनी ले किहिसए हमन काली बिहिनियाँ बइला गाड़ी मां आपन गाँव चलबोनए फगनी। दाई के सुरता गजबेच्च आवत हे। मोर बिन अउ ओखर कोंन येघ् फगनी ल बड खुशी लागिस। बहू ह अबले अपन सास ल नइ देखे रहय। दुनों झिन मिलके समान बांधिन छदिन। अघरितहा दुनों झिन के नींद ह टूटगे। रजवा ल आपन गाँव के नान.नान बने सुघ्घर कुरियाए गाँव के मयारुक मनखेए आमा के गदगद ले फरे रूख अउ हरियर..हरियर लुगरा सांही खेत के बखान फगनी ले करत रहय। जब में ह तोला अउ नानुक ल लेके ओखर आघू जाहूँए त बक्क खा जाही। फगनी अपन मनसे के गोठ सुनके आपन सास के गढऩ ल मने मन गढ़त रहय। बिहिनियाँ होइस अउ एमन गाव बर रेंग दिन।
रजवा ल गाँव के मन देखते अचरिज मा आगेए काबर के ओमन यही गुनले रहंय के अब ये भगाये रजवा ह लहुट के नइच आही। फेर फगनी अउ नानुक ल देखके उनकरो जीन जूरागे।
ओतके बेर कोनो पाछू ले हांका पारे असन किहिसए रजवा झटकुन रेंग। तोर दाई ल बड दिन ले जार ह धर दबोचे हावय। लकर.धकर रजवा ह गाड़ी ल अपन घर कोती हंकाइस। घर के मुँहाटी मां पहुँचते डेरही के माटी ल कपार मां छुवइस अउ नींगगे भितरी। ओखर आँखी ह अपन मौंसी दाई ल खोजत रहय।
च्च्दाईए में आगेंव ओ।ज्ज्
च्च्रजवाए मोर बेटा। तें आगे रे! आ ण्ण्ण्ण्ण्आज रेण्ण्ण्ण्ण् मोर करेजा ले लगजा रे।ज्ज् फिरंतिन ह मांचा ले उच्चे के बइठ गे।
च्च्दाईए तोला का होगे ओघ् मेंह तोला बहूंत दुख दे हंवव ओ। मोला छिमा करदे ओण्ण्ण्ण्ण्ण्मोर मयारुक दाई।ज्ज् अतक बोलते ओ ह सुबक.सुबक के रो डारिस।
फिरंतिन के मुरझाये चेहरा उप्पर हंसी खेल गे अउ धीर बंधिस अपन बेटा के कलपइ ल देख के। बेट के सुरता कर.करके त खाट धर ले रहय। एक महिना होगे रहय जिनगी अउ मउत के छइया परत। वो ह संझा बिहनियाँ इही देवी दाई ले मनावै के मरती के बेरा मोर बेटा ले मोर भेट करा देबे। आज भगवान ह सुन लिस।
फगनी के अपन सास के पाँच परत के बेरा आँची ले आँसू चुचवा गे।
च्च्ये मोर बहू हे नए रजवाघ् अउ ये मोर सरग के अमरइया नाली आय नघ् फिरंतिन ह हंसउक मुख ले बोलिस।ज्ज्
च्च्ह हो महतरी।ज्ज्
च्च्मेंह कतेक दिन ले मने मन गुनत रहेंव के चंदा के अंजोरिया सांही बहू लानहूँ।ज्ज् फिरंतिन ह फगनी के मुड़ उप्पर हाथ फेरत किहिसए आज मोर साध ह पूर गे। अपन बहू बर थोर.थोर पइसा सकेल के गहना गढ़ाय रहेंव। हडिय़ा जए ले लानए अउ पहिर ले बेटी। में ह आँखी भरक ेअपन बहू के सुन्दई ल देख लेवंव। अउए हाँ रजवा ल समझा देबे बहू के वोह फेर कभू अपन दाई ल छोड़के झन जावय।
महतारीए रजवा ह सिसकारी लेत किहिसए में तोर उप्पर खुन्साके कहूं ना जाहूं। तुमन बने हो जाहू। फेर हमन बने बने दिन बिताबोन। में अब तोला बूता करे बर नई जानदूहूँ ओ। में शहर ले बड़अकन रुपिया कमा के लाने हाववं।
च्रजवाज्ए मोर भगवान ह मोर बिनती ल सुन ले हावय। वोही ह तुम्हर रखवारी करही !
अरेए देखतो मोर बहू ह गहना पहिरे उप्पर कतेक सुन्दर दीखत हावय। रजवाए नानुक ल खूब पढ़ाबे लिखाबेए फेर बनाबे केसानए ण्ण्ण्ण्ण्ण्ण्ण्ण् रजवा ण्ण्ण्ण्ण्बहूण्ण्ण्ण्रजवाण्ण्ण्ण्ण्ण्ण्ण्। अतेक बोलते.बोलत फिरंतिन के आँखी ह मुंदा गे।
च्दाईज् कहत रजवा कटाय रूख सांही ओखर लकड़ाय गोड़ उप्पर गिरगे। पंछी ह पिंजरा ल जुच्छा करके रेंग दिस।
हंसा उड़ागे! कोन कोतीघ् आरो नइ मिलिस।


text:
एक गांव म धनीराम नाम के एक झन मुरहा पोट्रटा मनखे रिहीस। वोकर कर गावं म घर न खार म खेत, जिंहे मिलय दाना पानी तिंहे करे बसेरा। धनीराम के गरीबी ह अतेक दुबर होगे रिहीस कि वोहा भिख मांगे के सुरु कर दिस। कोनो दिन मिल जए त खा लय नइ मिले त लांघन रइ जए। कोनो कोनो दिन जादा मिल जए त चार झन बाट के खाय। झुठ लबारी अउ चोरी चमारी ले धनीराम दस हांथ दुरिहा राहय।
एक दिन भगवान बिसनू अउ लछमी दार्इ ह धरती तनि किंजरे बर आय रिहीस। धरती के नजारा देखत देखत लछमी दार्इ ह बिखमंगा धनीराम ल देख डरिस। भगवान बिसनू ल पुछथे ये कोने स्वामी। भगवान किथे ये धनीराम आय। तव माता किथे धनीराम के अइसन गत काबर कर देहव भगवान, बिचारा गरीब पेट भरे बर गली गली किंजरथे।
भगवान बिसनु किथे देवी वो बिचारा नोहय वो तो पुराना पापी ये। धनीराम ह अपन पाछु जनम म जइसन करम करे रिहीस तइसन फल पावथे।
किथे न '' करम प्रधान विश्व कही राखा अउ जो जस करम करही जस फल चाखा ''।
जतके कन येकर पुन रिहीस ततके कन येला सुख मिलीस अब आगु ये अपन भाग के ल खाही।
धनीराम के हालत देखके लछमी दार्इ ह करलइ मरथे। वोहा भगवान ल किथे स्वामी चलव न येकर मदद करथन। तब भगवान ह लछमी दाइ ल समझावत किथे तै ओकर उपर दया झन लछमी, तकदीर ले जादा अउ मेहनत ले कम कोनो ल नइ मिले।
ये दुनिया ह जब ले बने हे तब ले अंजोरी अंधियारी ह बरोबर चलत आवथे। धरम अउ आस्था के ये धरती म करम के बड़ महत्ता हे। भाग्य ल मानुस अपन पुर्व जनम ले लिखा के आय रिथे। अमीर गरीब, सुखी दुखी, जोगी भोगी सबो रकम के मनखे होथे।
लछमी दार्इ किथे पुर्व जनम ल छोड़ भगवान ए जनम के येकर दुख ल टार दे। ये का दुनिया ये स्वामी एकझन हर छकत ले खावथे, छलकत ले लुटावथे अउ दूसर ह पसिया पेज बर लुलवाथे। सबला बरोबर देतेव भगवान। तब भगवान बिसनू किथे मै तो सबला बरोबर दे रेहेव कोन ह कातका का पइस ये ओकर मेहनत अउ करम के बात हे येमा मे का कर सकथवं।
भगवान बिसनू कतको समझा डरिस फेर माता ह मानबे नइ करिस। आखिर म भगवान ह धनीराम के मदद करे बर राजी होके धरती म आइस। धनीराम ल धनवान बनाय बर माता ह अपन गहना गुठा ल हेर के एक ठन मोटरी म बांधिस।
सोना चांदि हिरा मोती ले भरे मोटरी ल धनीराम आवत रिहीस तिही रददा म मड़ा दिस। येती बर धनीराम ह भिख मांगे के नवा नवा उपाय सोचत रिहीस।
वो सोचथे हाथ गोड़ वाला साबुत आदमी ल आज काल कम भिख देथे अउ खोरवा लुलवा मन ल जादा देथे। मोला भगवान खोरवा काबर नइ बनइस। भिख मांगे बर खोरवा के नाटक तो नइ करे ल परतीस। फेर सोचथे रोजे रोज खोरवा बनना ठीक नइहे एका दिन अंधवा कनवा घलो बनना चही। भगवान बिसनू अउ लछमी दाइ ह सबला लूका के देखत रिहीस। थोरकेच म धनीराम ह आखरी मुंद के अंधवा बनगे। अब लउठी के सहारा म टेकत टेकत रद्दा म रेंगथे।
रेंगत रेंगत वो ह रद्दा परे गठरी म हपट के गिरगे। धनीराम खिसीया के उठीस अउ आखी मुंदेच मुंदे गहना के गठरी ल कोन आगु आगु म पथरा ढेला बांध के मड़ा देहे किके कस के एक लात मार देथे।
गहना के गठरी ह डुलत डुलत भगवान मन करा जा के रुकथे। येला देख के भगवान बिसनू ह लछमी दाइ डइर ल देखके किथे देखे देवी वोकर भाग ल तोर गहना ल लात मार के तोरे करा फेक दिस।
लछमी दार्इ भगवान ले किथे एक मउका अउ देबो स्वामी अब वोकर आगु म जाके ओकर मदद करबो। भगवान किथे ठीक हे चलव भेस बदल के ओकर आगु म।
येती बर धनीराम घला भेस बदल डरे रिहीस। बइहा पगला ल जेने मेर पाथे तेने मेर सुते बइठे के जगा मिलथे। इही पाय के धनीराम ह बइहा पगला के भेस धरे रिहीस। पगला मन बरोबर रुख राइ झाड़ झरोखा जिही ल पावे तिही त लउठी म मारत पिटत रांय रांय रेगत राहय।
वोतके बेरा भगवान बिसनु लछमी दाइ धनीराम के आगु म आके किथे धनीराम हमन तोर सहायता करे बर आय हन बेटा। धनीराम सोचिस फेर कोनो वोकर काम बाधा बिघन करे बर आय हे। मेहा भिख मांगे के जिही तरीका अपनाथवं तिही म कोनो ना कोना बाधा परिच जथे।
वोतका बेरा पथरा म अरहज के गिरेवं अब तूमन आगेव बेटा। राहले तुहर मंजा बतावथवं। धनीराम के एड़ी के रिस तरवा म चड़गे। धर तो एमन ल रे किके लउठी ल उबाके किटकिट किटकिट दड़थे। वो का जाने एमन सउहत भगवान बिसनू अउ माता लछमी हरे किके। बिसनू भगवान ह धरा पछरा भाग के किथे ये भाग्य लछमी तहू भाग नही ते धनीराम ह लउठी म बजेड़ डरही।
धनीराम घला पाछू पाछू दउड़त किथे भाग लछमी ... भाग लछमी ..... भाग लछमी...।
अब तक तो लछमी दार्इ ल समझ म आगे रिहीस भाग के खेल ह। धनीराम ल अपन हाल म छोड़ के भगवान बिसनू अउ माता लछमी दूनो झन चल दिस अपन लोक म।


text:
पुस सिरागे मांग ह आगे, कब होही मंगनी जचनी।
काम बुता म चटपट-चटपट, गोठ बात बर हे चटरी।
चाल चलन म गउ बरोबर, रंग रूप म हे सोनपुतरी।।
संसो म परगे दाई-ददा, सगा अगोरय नोनी ठगनी।
कब होही मंगनी जचनी...
गांव म नइये कोनो कुंवारी, संगी सहेली के होगे पठौनी।
काकर संग करवं हांसी ठिठोली, जवानी परय जुझउनी।।
बिहाव के हरदी कोरा छोड़ाही, छुट जही बहिनी अघनी।
कब होही मंगनी जचनी....
नता गोतर म बात बगरगे, चिज-बस ल देख के सगा उतरगे।
जग म धनलोभिया सचरगे, एकरे सेती गरीबिन बेटी छुटगे।।
दुलौरिन बर गठरी जोरवं, खाके बासी नून चटनी।
कब होही मंगनी जचनी.....
पुस सिरागे मांग ह आगे, कब होही मंगनी जचनी।


text:
जवान मन के शहादत म गहरा दुःख व्यक्त करिन
रायपुर, 13 मार्च 2018। छत्तीसगढ़ के मुख्यमंत्री डॉ. रमन सिंह ह आज राज्य के सुकमा जिला म नक्सली मन कोति ले केन्द्रीय रिजर्व पुलिस बल के जवान मन उपर घात लगाके हमला करे के घटना के कठोर शब्द म निंदा करिन। डॉ. सिंह ह ए हमला ल नक्सली मन के कायरतापूर्ण हरकत बताइन अऊ ये मां सीआरपीएफ के जवान मन के शहादत उपर गहरा दुःख व्यक्त करिन। डॉ. सिंह ह कहिन कि सुकमा जइसे आदिवासी बहुल जिला मन म राज्य सरकार कोति ले जनता के सुविधा बर सड़क, बिजली, पानी, शिक्षा, स्वास्थ्य सेवा आदि के क्षेत्र म हर प्रकार के निर्माण अऊ विकास के काम करे जात हे, जेखर से ए जिला मन के तस्वीर बदलत हे अऊ नक्सली मन के अस्तित्व संकट म हे। एखर से डेराके ऊंखर कोति ले विकास कार्य मन म रूकावट डारे बर ए प्रकार के कायरतापूर्ण अऊ शर्मनाक हमला करे हें। ये नक्सली मन के जन-विरोधी अऊ विकास-विरोधी हिंसक मानसिकता के परिचायक हे। मुख्यमंत्री ह कहिन कि आज सुरक्षा बल मन के हमार जऊन बहादुर जवान मन ह कर्त्तव्य के मार्ग म अपन आहूति देहे हें, उंखर ए शहादत ल हमेशा याद रखे जाही। डॉ. सिंह ह कहिन- हम सब छत्तीसगढ़वासी ए शहीद मन के शोक संतप्त परिवार के प्रति संवेदना प्रकट करत हन। मुख्यमंत्री ह हमला म घायल जवान मन के जल्दी स्वास्थ्य लाभ के कामना करे हें। उमन अधिकारी मन ल घायल जवान मन के बेहतर ले बेहतर इलाज करवाए के निर्देश दीए हें।


text:
प्रेस क्लब रायपुर म ‘छत्तीसगढ़ म हिन्दी पत्रकारिता के विकास अउ चुनौती‘ विसय म कार्यशाला पूरा
रायपुर, 30 अप्रैल 2018। कृषि मंत्री श्री बृजमोहन अग्रवाल ह कहिन के पत्रकारिता के क्षेत्र म आज पहिली के अपेक्षा जादा चुनौती हे। पत्रकारिता के मूल्य मन ल सहेजके काम करे ले ए चुनौती मन के सामना करे जा सकत हे। मूल्य मन के ह्रास होए के सेती आज पत्रकारिता म तकलीफ बाढ़ गए हे। श्री अग्रवाल प्रेस क्लब रायपुर म आज पत्रकारिता दिवस के मौका म ‘छत्तीसगढ़ म हिन्दी पत्रकारिता के विकास अउ चुनौती‘ विसय म आयोजित कार्यशाला ल मुख्य अतिथि के आसंदी ले सम्बोधित करत रहिन। श्री अग्रवाल ह ए अवसर म प्रेस क्लब कोति ले प्रकाशित दूरभाष निर्देशिका के विमोचन करिन।
श्री अग्रवाल ह कहिन कि समय, काल अऊ परिस्थिति मन के आधार म काम करे ले हर क्षेत्र म कामयाबी मिलथे। समय के मुताबिक हर मनखे ल ढलना चाही। उमन कहिन कि छत्तीसगढ़ के पत्रकारिता के स्वर्णिम इतिहास रहे हे। जुन्ना समय म छत्तीसगढ़ के पत्रकार मन ह निष्पक्ष पत्रकारिता करके राष्ट्रीय स्तर म अपन पहचान बनाए हें। साहित्य के विकास म घलोक छत्तीसगढ़ के साहित्य मनीषी मन के विशेष योगदान रहे हे। छत्तीसगढ़ म बहुत अकन अइसे पत्रकार होए हें, जेमन कभू कोनो चीज ले समझौता नइ करे हें, ए खातिर हम ओ मन ल आज घलोक श्रद्धा के संग सुरता करथन। श्री अग्रवाल ह कहिन कि अभी हाल पीढ़ी के पत्रकार मन ल छत्तीसगढ़ के जुन्ना पत्रकार मन ले सीखे के जरूरत हे। अभी हाल दौर के पत्रकार मन ल समाचार अऊ विचार म अंतर करना सीखना परही। समाचार घटना आधारित अऊ तथ्यात्मक होना चाही। समाचार मन म विचार मन के घालमेल होए ले समाचार के महत्व कम हो जाथे। विचार मन बर समाचार पत्र म अलग-अलग जघा होथे।
श्री अग्रवाल ह कहिन कि पत्रकारिता के चुनौती मन के सामना करे बर संघर्ष करे के जरूरत हे। संघर्ष म काम करे के एक अलगे मजा हे। संघर्ष ले आत्म विश्वास बाढ़थे अऊ सफलता सुनिश्चित होथे। उलटा परिस्थिति मन म सफल होए बर संघर्षशील होना चाही। अभी हाल दौर के पत्रकार मन ल अपन कमजोरी मन ल दूर करके आत्म विश्वास बढ़ाना जरूरी हे। एखर से ओ मन ल काम करे म सहूलियत होही। श्री अग्रवाल ह पत्रकारिता दिवस के मौका म आगामी एक महिना तक कई ठन कार्यक्रम आयोजित करे बर प्रेस क्लब रायपुर के पदाधिकारी मन के सराहना करिन। उमन कहिन कि बहुत अच्छा विसय म कार्यशाला के आयोजन ले पत्रकारिता दिवस के कार्यक्रम मन के अच्छा शुरूआत होए हे।
रायपुर विकास प्राधिकरण के अध्यक्ष श्री संजय श्रीवास्तव, छत्तीसगढ़ औद्योगिक विकास निगम के अध्यक्ष श्री छगन मूंदड़ा, छत्तीसगढ़ हिन्दी ग्रंथ अकादमी के पहिली संचालक अउ वरिष्ठ पत्रकार श्री रमेश नैयर संग आन वरिष्ठ पत्रकार मन ह घलोक कार्यशाला म अपन विचार रखिन। प्रेस क्लब रायपुर के अध्यक्ष श्री के.के. शर्मा ह कार्यक्रम के संचालन करिन। ए अवसर म प्रेस क्लब रायपुर के पदाधिकारी अऊ सदस्य उपस्थित रहिन।


text:
देश म महंगाई ह दिनो-दिन सुरसा सही मुंह फारत हावय, आदमी के आमदनी तको उही मुताबिक बाढ़त हावय। जेन सामान चार आना म आवत रिहिसे वो अब चार कोरी म आथे। बिसइया तको तो पांच रूपिया रोजी नही तीन सौ पावत हावय। काम मिलत हावय अउ बरोबर रोजी पावत हावय तेकर बर तो अब के समे म तको परवार चलाना साहज हावय फेर जेकर कना काम नइये, मन माफिक मजूरी नइ मिलत हावय ऊंकर हालत ठीक नइये। लेदे के अपन गुजारा करत हावय। छत्तीसगढ़ म तो स्थानीय मजदूर के हालत अउ जादा खराब हाबे। आदमी के मुताबिक काम नइये, काम मिलथे भी तव मजदूरी कम देथे। मनरेंगा अऊ आन विकास के काम सिरिफ गांव कोति चलत हावय तव शहर के गरीब का करय? शहर मन म तको गरीबहा लोगन मन बसे हावय। इहां काम के कमी नइये फेर स्थानीय मजदूर ल मिलय तभे तो। इहां तो बाहिर के मजदूर मन आके कम दाम म काम करे बर तियार हो जथे। हाथ अउ गोड़ धरके आए रिथे, परवार कहू अउ कमावत-खावत हावय। ओमन अपन पेट पोस बर स्थानीय मजूदर मनके पेट मार देथे। उपर ले सरकार के संपत्ति कर के बढ़ोतरी, दूबर बर दू असाढ़ होगे। सरकार ह पहिली तो बढ़ाय के गुनान करिस। अऊ जब प्रदेश भर म विरोध होइस तव कलेक्टर दर म उतरगे। येकर बड़े मन ले जादा छोटे अउ मंझोलन परिवार के बोझा बाढ़ही काबर के बड़े मन तो आगर ले आगर रूपिया धरे रिथे। फेर कमजोरहा मन कना तो सिरिफ खरचा के पुरति करारी रूपिया रिथे। अहू रूपिया हा सिरिफ घर खरचा खातिर रइथे। चाऊर-दार, दवई-दारू, तिहरहा खरचा, बर-बिहाव सही सब म मारे मजदूर मनखे मन घर म जादा रकम सकेल के रखे नइ सकय। हमर छत्तीसगढ़ ल भले हम परब संस्कृति के गढ़ कहिके छाती तानथन फेर खरचा के हिसाब ले देखे जाए तब इही सब तीज तिहार के मारे रूपिया के बचत नइ हो सकय। जतके के ततके होथे कतको कमा ले। महीना भर कुद-कुद के कमाबे ताहन महीना म कोनो तिहार परगे, सिरागे रूपिया। तिहार ल नइ मनाबो तेनो नइ बनय, अऊ थोक बहुत म तिहार होवय तको नहीं। जरत ले महंगाई उपर म कोरी खैरखा परवार। नान-नान काम म बेड़ा भर के पूछ परख कर खवा-पिया। नइ खवाबे तव आनी बानी के गारी खाबे। गरीब हाबन तभो ले आत्मसम्मान, स्वाभिमान सब जाग जथे। भले करजा होही ते होही फेर सुकालू ले कम खरचा नइ करय दूकालू। रूपिया नइये कहू ले करजा कर फेर सुकालू कस तहू होरी, देवारी नइ मनाबे तव समाज का कही! समाज तको अब आदमी ल उबारत नइये बोरत हावय। पारिवारिक अउ सामाजिक बने के चक्कर म हम आर्थिक रूप ले कतका कंगाल होवथाबन येला समाज के लोगन मन देखते होही। अबही बर-बिहाव के आरो मिलत हावय, दनादन बजार के खरीदारी चलत हावय। सोनार, हलवई, कोष्टा लाइन म आनी-बानी जिनिस के देखनी हावय। नेंग के जोरन के मइके के ससुरार के लराझरा काकी-कका, ममा-मामी अतका सकला जथे के लेवत-देवत ले हक खा जबे। घर म कही नइये तभो ले काखरो ले कम नइयन। बढ़हर मनके देखा-सीखी आए, के खरचा करे के खातिर कमाथे मजदूर मन, उही जानय। सरी जमा पूंजी गवांथे जाथे तबसुरता आथे के कमायेन तेकर ले आगर तो गवाये हन।
* जयंत साहू*
jayantsahu9@gmail.com
9826753304
cont-: dunda ward 52 Raipur Chhatttisgarh


text:
व्यंग्य : चुनाव के बेरा आवत हे
अवईया समे मा चुनाव होवईया हे, त राजनीतिक दाँव-पेंच अउ चुनाव के जम्मों डहर गोठ-बात अभी ले घुसमुस-घुसमुस चालू होगे हे। अउ होही काबर नही, हर बखत चुनाव हा परे-डरे मनखे ला हीरो बना देथे अउ जबर साख-धाख वाला मनखे ला भुइयाँ मा पटक देखे। फेर कतको नेता हा बर रुख सरीख अपन जर ला लमा के कई पीढ़ी ले एके जगा ठाड़े हे। अउ कतको छुटभईया नेता मन पेपर मा फोटू छपवा-छपवा के बड़े नेता बने के उदीम करथे। फेर चुनाव हा लोकतंत्र के अइसन तिहार आय जेमा लोगन ला जम्मों नेता मन के हार अउ जीत तय करे अधिकार मिले रथे। ये हार-जीत ले नेता मन के जिनगी घलो बदल जथे, कोनो लबरा अपराधी किसम के मनखे चुनाव मा जीत जथे त ओखर जम्मों करनी ढँका जथे। त कतको भला मनखे राजनीति मा आके बिगड़ जथे, या ओमन हा अपन असली रंग चुनाव जीत के बादे मा देखावत होही। अब कान ला कोनो डाहर ले धर, धराही तो कानेच हा। केहे के मतलब नेता मन के कोनो बूता ले आम जनता के भला होगे अइसन बहुते कम देखे बर मिलथे, अउ देखे बर मिलही तहू हा सुवारथ के सेतन आय। हाँ पाँच बछर मा सारा संगवारी अउ परवार वाला मन भले पोट्ठा जथे।
चुनाव मा अपन रुपिया-पईसा मिहनत अउ सरबस ला दाँव में लगा के नेता मन अपन भाग ला जागही के बुड़ही कइके अगोरा मा डर्रावत रइथे। ते पाय के जम्मों दल अउ नेता मन, लोगन ला रिझाय के उदीम घलो करथे। कोनो हा जगा-जगा जाके नइते पोंगा बाँध के अभीच ले चिचयावत हे, त कोनो हा लोगन तिर मा जाके लुड़हारत हवय। अब जनता के बीच मा घलो गोठ बात होना अचरज के बात नो हे।
अइसने एक दिन बड़ झन मंधवा मन पी-खा के चाउँरा मा बइठ के गपियावत राहय, कइसे रे ये बछर ते कोन ला वोट देबे, त दूसर मंदू हा बड़ जानकार बनके कहिस, कोनो नेता जीते सबेच हा जीते के बाद अपने भला करथे, जनता बर तो कोनो सोचें तक नही, तेखर ले जेहा मोला ज्यादा पियाही अउ पईसा दिही तिही ला वोट दूंहूँ। त अउ बइठे रीहिन ते मन किहिन, जब तोला कोनो मन नइ आवत हे त तेहा नोटा ला काबर नइ चपकस। त वोहा फेर कथे, नोटा मा चपके ले का होही, फेर चुनाव होही, ताहन फेर कोनो ना कोनो नेता चुनाव लड़े बर आही, तेखर ले अपन भला ला देखबो जी। त जम्मों मनखे फेर दूसर ला पूछिन ते कोन ला वोट देबे जी। त येहा तो पहिली वाला ले ज्यादा समझदार निकलिस येहा कथे, अरे चुनाव के बेर एक घँव पियाही त कतका ल पी डरबे, ताहन पाँच बछर ले तो अपनेच पईसा मा पीये बर परही। तेखर ले मेहा अइसन नेता ला वोट दूहूँ, जेहा दारू के किमत ला कम करवा सके, अउ पाँच बछर ले ओखर नाव लेके दारू के किमत मा छूट (डिस्कांउट) मिल सके। त तिसर मनखे तुरते चिचयाथे, अउ कुकरा बोकरा कहाँ ले आही रे.., त अउ बइठे मनखे मन कथे, अभी चुनाव बर कोनो नेता हा कुकरा बोकरा दिही तेला खावन नही बलुक पोसे रइबो अउ ओमन पीला फोरही तेला पाँच बछर ले खावत रहिबो।
अब मंधवा मन के गोठ-बात हा बढ़ जथे, अउ झगरा होय ला धरथे, त ओतकी बेरा एक झन सियान ओ करा ले नाहकत रथे, वोहा ओमन ला देख के पूछथे का होगे तुमन झगरा काबर होवत हो, त वोमन सब गोठ बात ल बताथे अउ वो सियान ला पुछथे कइसे गा ते कोन नेता ला वोट देबे। सियान संसो करे सरीख लंबा साँस लेथे अउ कथे, जेन नेता हा देस-समाज के भला करही, जात-पात के नाव ले लड़ाये के बूता नइ करही, जनता ल बरोबर आँखी मा देखही, बिकास के काज ला बिना भ्रष्टाचार के करही, जम्मों जीव के मान-सम्मान अउ जतन करही, जुआँ-सट्टा अउ तस्करी ला रोकही, संस्कृति परंपरा अउ धरोहर मन ला सहेजही, लूट खसोट अउ लालच ले दूरिहा रही, जेखर आदत बेवहार बने रही अउ अपराध ले दूरिहा रही, तइसनेच नेता ल मेहा अपन वोट दूहूं। त जम्मों झन खलखला के हाँस डरिन, अउ कथे कइसे गा सियान तेहा जागत मा सपना देखथस का जी, नेता मन तो जम्मों झन, ते काहत हस तइसनेच गोठियाथे, फेर कभू कोनो नेता ला सिरतोन मा अइसन करत देखे हस का। अइसन सपना तो देस के जम्मों मनखे देखथे अउ सही में नेता मन अइसन हो जतिस ता देस मा अउ फिकरे का बात के रहितिस।
ललित साहू “जख्मी” छुरा
जिला-गरियाबंद (छ.ग.)


text:
भगवान संग नता-रिस्ता- छत्तीसगढ़ के खास पहिचान आय
हर जघा, देस, प्रदेस अउ छेत्र के कोई न कोई खास पहिचान होथे। हमर प्रदेस छत्तीसगढ़ के घलो अइसे कई ठी पहिचान हे। जेमा छत्तीसगढ़ के मंदाकनी महानदी , छत्तीसगढ़ के प्रयाग राजिम, छत्तीसगढ़ के संस्कृति, छत्तीसगढ़ के परंपरा अउ रीति-रिवाज, छत्तीसगढ़ के मान्यता, छत्तीसगढ़ के तिरिथ-धाम जइसे जुन्ना पहिचान के नांव गिनाय जा सकथे तो छत्तीसगढ़ के एक नवा पहिचान राजिम कुंभ मेला ल माने जा सकथे।
जिहाँ तक मानता के बात हे छत्तीसगढ़ मानता के मामला म घलो बहुत बड़हर हे। एक ठी प्रसिद्ध मानता हे के छत्तीसगढ़ भगवान राम के ममियारो हरे। भगवान राम छत्तीसगढ़ के भांचा आय। महतारी कौसिल्या के मइके छत्तीसगढ़ के चंदखुरी गाँव हरे। इही दुनिया के एकमात्र अइसे जघा हे जिहाँ माता कौसिल्या के मंदिर हे। भाँचा के पूजा के मानता दुनिया तो का हमरे देस भारत म अउ कोनो जघा नइ मिलय। हर छत्तीसगढ़िया अपन भांचा म भगवान राम के रूप देखथे। तेखरे सेती ‘भाँचा से पाँव परवाना माने पाप के भागी बनना’ अइसे मानता छत्तीसगढ़ म मिलथे। “पाँ परत हौं भाँचा” अइसे मधुरस कस मीठ भाखा छत्तीसगढ़ छोड़के अउ कहूँ सुने बर नइ मिल सकय।
छत्तीसगढ़ म भाँचा के एके ठी किस्सा नइ हे। एक किस्सा अउ मानता छत्तीसगढ़ म अउ पाय जाथे वो हरे के ममा-भाँचा ल एक डोंगा म संघरा नदिया-नरवा पार नइ करना चाही। इही मानता के सेती गाड़ी-घोड़ा म घलो ममा-भाँचा के संघरा यात्रा करे बर मनाही जुन्ना सियान मन करथंय।
ममा-भाँचा के रिस्ता उपर एक सुंदर किस्सा कमल क्षेत्र पद्मावती पुरी राजिम छेत्र म अक्सर सुनाय जाथे। राजिम त्रिवेणी संगम म भगवान कुलेसर महादेव के प्राचीन मंदिर इस्थापित हे। जेला भगवान राजिम लोचन मंदिर के समकालीन नवमी सताब्दी म निरमित माने जाथे। पुरान के मुताबिक कुलेसर महादेव भगवान राम के कुलदेवता आय। बनवास काल म राम-सीता, लछमन ये मार्ग ले नाहके रिहिन। चित्रोत्पला पार करे के पहिली माता सीता ल कुल देवता के पूजा करे इच्छा होइस। फेर दूर-दूर तक महादेव के कोई मंदिर नइ दिखिस तौ माता सीता नदिया के रेती से महादेव के मुरती बना के पूजा करे रिहिन। अतेक जुन्ना हे एकर इतिहास अउ एकरे सेती कुलेसर महादेव के महिमा कोनो ज्योतिर्लिंग ले कम नइ माने जाय।
कुलेसर महादेव ल भाँचा महादेव माने जाथे। काबर के एकर इस्थापना म जगत भाँचा भगवान राम के हाथ घलो सामिल रिहिस हे। कुलेसर महादेव तीन नदिया महानदी, पैरी अउ सोंढ़ू नदी के संगम म बिराजित हे। पहिली समय म हर बछर तीनों नदिया म पूरा आवय। अइसे मानता हे के कुलेसर मंदिर पूरा म बूड़े लगय तौ भाँचा कुलेसर हांक पारय “ममा बचाव, बूड़त हौ! ममा बचाव, बूड़त हौं” ये हांक ल सुन के ममा महादेव कहिथे-“नइ बूड़स भाँचा” तहान नदिया मन ल आदेस देथे अउ पूरा ओसके लगथे। ममा महादेव कुलेसर मंदिर अउ राजिम लोचन मंदिर के रस्ता म नंदिया के खंड़ म इस्थापित हे। इही मंदिर ल इसथानी निवासी मन ममा-भाँचा मंदिर कहि देथे। मानता हे के संगम के पूरा ह ममा मंदिर के इस्पर्स करे बाद ओसकना सुरू हो जाथे। ममा-भाँचा के संघरा यातरा के मनाही के पीछू इही मानता हे के एक झन उपर संकट आ परिस तौ दूसरा एकझन रक्षा करइया मौजूद होना चाही।
जइसे भगवान के महिमा होथे वइसने भक्त के घलो महिमा होथे। ये भक्त मन के महिमा हरे के वो भगवान के मानवीकरन करके ओखरो संग नता-रिस्ता जोड़ लेथे। भगवान भगत के बस म होथे तेन लबारी नो हे। भक्त अउ भगवान के ये मानता छत्तीसगढ़ के एक खास पहिचान आय। बोलो भक्त अउ भगवान की जय! कुलेसर महादेव की जय! राजिम लोचन कुंभ की जय!
–दिनेस चौहान, छत्तीसगढ़ी ठीहा, सितलापारा, नवापारा-राजिम, जिला-रायपुर, छ.ग.


text:
रायपुर 05 मई 2018। राज्य शासन कोति ले दिव्यांगज अउ ऊंखर हितार्थ काम करइया संस्था मन ल प्रोत्साहन देहे अउ दिव्यांगजन मन के पूरा पुनर्वास बर समुदाय ल प्रेरित करे के उद्देश्य ले साल 2004-05 म दिव्यांगजन राज्य स्तरीय पुरस्कार योजना के शुरुआत करे गए हे। समाज कल्याण विभाग कोति ले ये पुरस्कार चार ठन श्रेणी म देहे जाही।
ए राज्य स्तरीय पुरस्कार के तहत सबले बढ़िया दिव्यांग कर्मचारी बर चार श्रेणी दृष्टि बाधित, श्रवण बाधित, अस्थि बाधित, प्रमस्तिष्क अंगघात/बहुविकलांग म ले हर एक श्रेणी म 05 हजार रुपए नगद, प्रमाण पत्र अऊ प्रशस्ति पत्र प्रदान करे जात हे। सबले बढ़िया नियोक्ता (दिव्यांगजन मन के सन्दर्भ म) बर चार श्रेणी दृष्टि बाधित, श्रवण बाधित, अस्थि बाधित, प्रमस्तिष्क अंगघात/बहुविकलांग म ले हर एक श्रेणी म ल 10 हजार रुपए नगद, प्रमाण पत्र अऊ प्रशस्ति पत्र दिव्यांगजन मन के हितार्थ कार्यरत सबले बढ़िया स्वैच्छिक संस्था ल चार श्रेणी दृष्टि बाधित, श्रवण बाधित, अस्थि बाधित, प्रमस्तिष्क अंगघात/बहुविकलांग म ले हर एक श्रेणी म 05 हजार रुपए नगद, प्रमाण पत्र अऊ प्रशस्ति पत्र प्रदान करे जात हे। इही प्रकार दिव्यांगजन मन के पुनर्वास बर, बाधारहित वातावरण, शिक्षण-प्रशिक्षण, स्वरोजगार अउ दिव्यांग जन अधिनियम म प्रावधानित आन सुविधा प्रदान करके दिव्यांगजन मन के उत्थान बर काम करइया सबले बढ़िया जिला ल एक शील्ड, प्रमाण पत्र अऊ प्रशस्ति पत्र प्रदान करे जात हे। ए पुरस्कार बर जिला स्तर म संयुक्त संचालक /उप संचालक समाज कल्याण विभाग ल निरधारित प्रपत्र म आवेदन प्रस्तुत करना होथे एखर बाद जिला कलेक्टर के अनुशंसा ले मिले आवेदन मन म राज्य स्तरीय समिति कोति ले निर्णय ले जाथे।
दिव्यांगजन राज्य स्तरीय पुरस्कार योजना
रायपुर 05 मई 2018। राज्य शासन कोति ले दिव्यांगज अउ ऊंखर हितार्थ काम करइया संस्था मन ल प्रोत्साहन देहे अउ दिव्यांगजन मन के पूरा पुनर्वास बर समुदाय ल प्रेरित करे के उद्देश्य ले साल 2004-05 म दिव्यांगजन राज्य स्तरीय पुरस्कार योजना के शुरुआत करे गए हे। समाज कल्याण विभाग कोति ले ये पुरस्कार चार ठन श्रेणी म देहे जाही।


text:
गज़ल
बदलगे तोर ठाठबाट अउ बोली,गोठियात हे सब झन ह
मंदरस कहां ले बरसय ,करेला कस होगे हे जब मन ह
पोत के कतको कीरिम पवडर,सजा ले अपन बाना ल
नइ दिखय सुघ्घर मुरत तोर, जब तड़के रइही दरपन ह!
चारों खुंट लाहो लेवत हे, बड़े बड़े बिखहर बिछुरी सांप
संगत म अब सुभाव देख,बदले कस दिखत हे चंदन ह
भोकवाय गुनत रही जाबे, देख नवा जमाना के गियान
सियानी धराके नान्हे हांथ कलेचुप बुलकत हे ननपन ह
बिरथा हो जाही पोसे तोर,मन म अकल के घोड़ा घमंड
सुधबुध सबो गंवा जाही,जब गोड़ तरी आही अलहन ह
अपने मुड़ी गिरही पथरा,लगाबे निशाना कहूं बादर ल
अंधियारी रतिया लालच के,भटकत कलपही नरतन ह
ललित नागेश
बहेराभांठा(छुरा)


text: Tags:-सुवा लहकत हे डार म, Suwa lahkat he daar m , alka chandrakar cg suwa geet ,cg HD video karma dadriya.mp3 Cg Songs Download, सुवा लहकत हे डार म, Suwa lahkat he daar m , alka chandrakar cg suwa geet ,cg HD video karma dadriya.mp3 Full Cg Song Download, सुवा लहकत हे डार म, Suwa lahkat he daar m , alka chandrakar cg suwa geet ,cg HD video karma dadriya.mp3 Cg Music Download, सुवा लहकत हे डार म, Suwa lahkat he daar m , alka chandrakar cg suwa geet ,cg HD video karma dadriya.Sound Cg Download Free, सुवा लहकत हे डार म, Suwa lahkat he daar m , alka chandrakar cg suwa geet ,cg HD video karma dadriya.mp3 Track, सुवा लहकत हे डार म, Suwa lahkat he daar m , alka chandrakar cg suwa geet ,cg HD video karma dadriya.mp3 Listen Online Cg, सुवा लहकत हे डार म, Suwa lahkat he daar m , alka chandrakar cg suwa geet ,cg HD video karma dadriya.mp3 Play Online Cg Songs, सुवा लहकत हे डार म, Suwa lahkat he daar m , alka chandrakar cg suwa geet ,cg HD video karma dadriya.mp3 Cg Music Listen Online,सुवा लहकत हे डार म, Suwa lahkat he daar m , alka chandrakar cg suwa geet ,cg HD video karma dadriya.mp3 Full HQ 64kbps | 128kbps | 190kbps | 320kbps cg mp3 Songs, सुवा लहकत हे डार म, Suwa lahkat he daar m , alka chandrakar cg suwa geet ,cg HD video karma dadriya Cg Full Video Song HD MP4-3GP Download Video & Movies Free Downloads Only On wWw.GSOWap.iN


text:
आज के जुग म रावन काला हे? सिरतोन गोठ त ये हे, के आज के जुग के रावण के तीन मूढ़ हवे। ओखर पहिली मूढ़ त बेरोजगारी हे; दूसर मूढ़ नशा हे; अउ तीसर मूढ़, हमर मन म जेन नफरत होते, वो हे। ये तीन मूढ़ी के रावन हमन नौजवान मन ल बरबाद करत हे।
ओखर ल भस्काये बर, हमन ल एक होना परही। जेन उत्साह के संग हमन नवरात्री म माता के पूजा करथे, उहू उत्साह के संग अपन सरकार ल हमला कामबूता देबर मजबूर करे बर परही, जेकर ल हमन सम्मान के संग अपन जिनगी गुज़ारा कर सकन। नशा ल नास करे बर हमला प्रतिज्ञा करे परही के आज ले हमन चेपटी के चपेट म नई आवन। अउ जब हमन अपन-अपन मोहल्ले म अब्बड़ बड़े ले रावण ल मारथे, उहू टाइम ल हमन अपन भीतर के नफरत ल खत्म करबो, ऐसन हमला संकल्प लेवन हवे।
तभे जेन सपना ल हमर पुरखा मन हमर छत्तीसगढ़ राज बर देखे रहिस, ओला हमन साकार कर सकन।
अमित जोगी
रायपुर, २०.१०.२००७


text:
ताजा समाचारविशेष
जहां चाह उंहे राह..चार घंटा म बन गे चार किलोमीटर के सड़क, कहां आपो मन पढ़ो
150 महिला मन घलो रिहिन शामिल, तीन दिन म 9 किलोमीटर के बन गे सुग्घर रद्दा
जगदलपुर। कइथे की जहां चाह हे उहें राह हे। ऐ बात ला साबिक करिस हे विश्रामपुरी अऊ ओखर आसपास रहवईया गांव वाले मन ह। कोण्डागांव जिला के बड़े राजपुर विकासखंड के विश्रामपुरी ले बड़ा पत्थर के बीच 24 किलोमीटर के खराब रददा ला बनाए के निर्णय ले गिस अऊ शुरू के तीन दिन मा 9 किलोमीटर के सड़क ला बना डालिस। शुरू दिन 150 महिला मन के साथ 275 मनखे मन ह 4 किलोमीटर के सड़क ला बनाईस।
अधिकारीमन ह अपन काम के प्रति कतका गंभीर हव ये कर अंदाजा ओखर काम के प्रति गंभीरता देखके लगाए जा सकत हे। कोण्डागांव जिला के बड़े राजपुर विकासखंड के विश्रामपुरी ले बड़ा पत्थर तक सड़क बनवाय बर गांव वाले मन ह कई बार कलेक्टर अऊ पीडब्लूडी के अधिकारी मन के हाथ पाव जोडिस, फेर सरकारी सिस्टम के कान म जुआं अतेक जल्दी भला रेंगथे कहां। तब केशकाल विधायक के पहल म गांव वाले मन ह खुद सड़क बनाए बर भिड़गे। अउ चार घंटा मा तीन किलोमीटर के सड़क ला बना डरिस। ये कार्य मा 150 महिला मन सहित 275 गांव वाले मन ह मदद करिस। कुल मिलाके तीन दिन मा 9 किलोमीटर के सड़क ला बना डालिस। केहेबर तो विश्रामपुरी ले बड़ा पत्थर की दूरी 24 किलोमीटर हावे, लेकिन रद्दा ह बहुत खराब हे। एखर सेती ऐ सड़क के गांव के मनखे मन ह मरम्मत करवाय बर अधिकारीमन के कई बार हाथ-पांव जोड़िस। तभो ले बात नई बनिस। तब गांव वाले मन ह केशकाल विधायक संतराम नेताम अऊ कांग्रेसी कार्यकर्ता मन के सहयोग ले सड़क ला बनाए बर जुटगे।
गुरूवार के काम ला पकड़िस अउ तीन दिन मा 9 किलोमीटर के सड़क ला बना डरिस। एमा शुरू दिन से महिला मन घलो मदद करत आत हे। पहिली दिन 150 महिला सहित 275 मनखेमन ह चार घंटा मा तीन किलोमीटर के सड़क ला बना डलिस। ध्यान दे के बात ऐ हरे कि 24 किलोमीटर सड़क के मरम्मत मा जम्मो गांव के मनखे मन ह विधायक नेताम के पहल म कंधा ले कंधा मिलाके सड़क बनाए बर आगे आवत हे। विधायक के कहना हे कि अधिकारी मन लापरवाही बरतत हावय। दूसर तरफ कलेक्टर नीलकंठ टीकाम कहिथे कि गांव वाले मन संग मिलके विधायक के सड़क मरम्मत वाला जानकारी मिले हे। में ह तुरंत अधिकारी मनला भेज के सड़क मरम्मत के प्रपोजल बनवा के शासन ल भेज दे हों। जईसे ही शासन से स्वीकृति मिलही वईसे काम शुरू हो जाहि। इही बीच विधायक संतराम नेताम ह गांव वाला अउ कार्यकर्ता मन बर काम करे के जगहा मा भोजन बनाए बर भी मदद करत हे। गांव-वाले मन के साथ पेज पसिया पीके काम करत हे। विधायक नेताम के कहना हे कि ग्रामीण क्षेत्रों के रहवईया मनखे मन सुबह काम में जाए के पहिली पेज -पसिया ला पीथे अउ साथ मा लेके घलो जाथे। ऐमा पोषक तत्व हावय जेकर सेती गांव वाले मन ला काफी फायदा मिलथे। गांव वाले मन के कहना हे कि लोगन मन के हित बर विधायक ह लगातार काम करत हवय। ये सड़क के बने ले से सबसे ज्यादा फायदा पढ़ईया लइका मन ल स्कूल आए-जाए मा होही।


text:
बेरोजगारी
दुलरवा रहिथन दई अऊ बबा के, जब तक रहिथन घर म।
जिनगी चलथे कतका मेहनत म, समझथन आके सहर म।।
चलाये बर अपन जिनगी ल, चपरासी तको बने बर परथे।
का करबे संगी परवार चलाये बर, जबरन आज पढ़े बर परथे।।
इंजीनियरिंग, डॉक्टरी करथे सबो, गाड़ा-गाड़ा पईसा ल देके।
पसीना के कमई लगाके ददा के, कागज के डिग्री ला लेथे।।
जम्मो ठन डिग्री ल लेके तको, टपरी घलो खोले बर परथे।
का करबे “राज” ल नौकरी बर, जबरन आज पढ़े बर परथे।।
लिख पढ़ के लईका मन ईहाॅ, बेरोजगारी म ठेलहा सब घूमत हे।
अऊ सबला पियाके देशी दारू, सरकार ह खुदे झूमत हे।।
चलाये बर जिनगी 12वीं पास ल, दारू के ठेका ले बर परथे।
का करबे संगी परवार चलाये बर, जबरन आज पढ़े बर परथे।।
घाम पियास म करथे किसानी, हमर दुनिया के भगवान ह।
तभो ले दारू महँगा बेचाथे, बोनस घलो नई पावे किसान ह।।
कभु-कभु त कर्जा के मारे, आत्महत्या घलो करे बर परथे।
का करबे संगी परवार चलाये बर, जबरन आज पढ़े बर परथे।।
पुष्पराज साहू
छुरा
(गरियाबंद)


text:
मुख्यमंत्री ह मई दिवस म मेहनतकश मन ल दीन बधाई
रायपुर, 1 मई 2018। छत्तीसगढ़ के मुख्यमंत्री डॉ.रमन सिंह ह आज एक मई के दिन अंतर्राष्ट्रीय श्रमिक दिवस (मई दिवस) म सबो मेहनतकश मन ल हार्दिक बधाई देहे हें। डॉ. सिंह ह छत्तीसगढ़ के लाखों श्रमवीर मन के सामाजिक-आर्थिक बेहतरी अऊ खुशहाली बर अपन सरकार के वचनबद्धता ल दुहरात सबो श्रमिक मन ल सुखमय अऊ उज्ज्वल भविष्य के कामना करे हें।
मुख्यमंत्री ह आज इहां जारी शुभकामना संदेश म कहिन के दुनिया के कोनो देश या राज्य के तरक्की अऊ जनता के खुशहाली म श्रमवीर मन के सबले बड़े योगदान होथे। श्रमवीर मन के पसीना ले ही खेत लहलहाथे, कारखाना मन म जनता के सुख सुविधा के जिनिस बनथे, यातायात बर लम्बा-चौड़ा सड़क मन बनथे, रेलमार्ग बनथे, ऊंच-ऊंच भवन बनथे। उमन कहिन कि ए बात ल ध्यान म रखके छत्तीसगढ़ सरकार ह घलोक राज्य के लाखों मेहनतकश मजदूर मन के सामाजिक- आर्थिक बेहतरी बर कई महत्वपूर्ण कदम उठाए हे। पाछू चौउदा बछर म ऊंखर बर कई कल्याणकारी योजना शुरू करे गए हे। डॉ. सिंह ह कहिन कि ए साल ले हमन तेंदूपत्ता श्रमिक मन के मजदूरी प्रति मानक बोरा 1800 रुपिया ले बढ़ाके ढाई हजार रुपए कर देहे हे, जऊन देश के कोनो राज्य के तुलना म सबले जादा हे।


text:
ताजा समाचार
वरिष्ठ पत्रकार पंडित श्यामलाल चतुर्वेदी के होइस सम्मान
प्रेस क्लब के नवीनीकृत भवन के लोकार्पण करिस मुख्यमंत्री रमन सिंह ह
रायपुर। बिलासपुर जिला म प्रदेश के मुख्यमंत्री बीते सोमवार के जिला के एक दिवसीय प्रवास म पहुंचिस। ए बखत मुख्यमंत्री रमन सिंह ह पत्रकार मन बर बने प्रेस क्लब के नवा भवन के लोकार्पण करिस हे। ये ह जिलाके पत्रकार साथी मन बर सोमवार के दिन बेहद ही खास रहिस हे।
अपन पहिले ले निर्धारित कार्यक्रम के तहत मुख्यमंत्री डॉ. सिंह ह शाम 6 बजे बिलासपुर प्रेस क्लब पहुंच के नवा प्रेस क्लब भवन के पूरा विधि विधान ले उद्घाटन करिस । वरिष्ठ पत्रकार पंडित श्याम लाल चतुर्वेदी ल साल अउ श्रीफल भेंट करके उंखर सम्मान करिस। एखरे संग उम्मन के किताब के विमोचन घलो करिस। इही बीच म रमन सिंह ह अपन लोक सुराज अभियान के बात करत हुए कहिन कि ये अभियान राष्ट्रीय स्तर म एक सोशल ऑडिटिंग के तरह हवय, जो अपन आप म एक मिसाल से कम नइए।
नवा प्रेस क्लब भवन के उद्घाटन ले पहिली मुख्यमंत्री ह लोक सुराज अभियान अउ विभिन्न विकास कार्य मन के समीक्षा बैइठक लीस। मुख्यमंत्री ह पत्रकार मन ले चरता करत हुए प्रदेश के पूर्व मुख्यमंत्री अजीत जोगी पर जमके ताना मारत कहिन कि वो ह जिहां ले चाहे चुनाव लड़ सकत हे, हम उंखर स्वागत करत हन। लेकिन जोगी अपन बात म कभी कायम नइ रिहिस हे। बहरहाल, मुख्यमंत्री ह कहिन कि लोगन मन ले जुड़े के मोर अभियान आगु भी लगातार जारी रहही। एखर संग सीएम ह आगामी 200 दिन तक के अपन कार्य योजना ल तैयार कर डारे हे। इहीं दौरान सीएम ह दिल्ली के मुख्यमंत्री अरविंद केजरीवाल के बयान म पलटवार करत हुए मजाकिया अंदाज म कहिन कि उंखर गोद बहुत बड़े हवय, न जाने कौउन-कौउन मन गोद म समाए के कोशिश करत हवय। एती बर बिलासपुर के बेटी निधि के अमेरिका ले वापस आए के प्रश्न म सीएम ह कहिन कि हमार विदेश मंत्री ये मामला म बेहद संवेदनशील हवय। एखर अलावा धरमलाल कौशिक के राज्य सभा के पत्ता कटे बर मुख्यमंत्री ह कहिन कि कोनो भी महत्वपूर्ण निर्णय पार्टी के शीर्ष नेतृत्व लेवत हे। अउ हम्मन उंखर स्वागत करत हन।


text:
पीरा ल कइसे बतावंव
आजकल फेसबुक, वाट्सअप अउ दुनियाभर के सोसल मीडिया म एक ठी नवा चलागन चले हे। आइ ए एस परीक्षा म पूछे गे सवाल- सही उत्तर बताय म 99% फैल। कुछ भी अंते-तंते सवाल रथे बिगन मुड़ी पुछी के। तभो ले मोबाइल के दीवाना मन दिन-रात उही म भिड़े रइथे।
फेर मैं जेन सवाल ल पूछत हौं तेकर जवाब देय बर सेंट परसेंट फैल हो जही। सवाल हे- “अइसन कोन सा काम हवय जेला मास्टर मन नइ कर सकय?” उत्तर बताने वाला म सेंट परसेंट के फैल होना पक्का। ए तीर मास्टर कोन हरे तेन ल जान लेना जरूरी हे। मास्टर माने गुरूजी।
“गुरूजी?”
बड़ बकवाय हे। अब गुरूजी के मायने घलो बताय ल परही बुजा के ल। अरे भई हमर जमाना म इसकुल म पढ़ाने वाला मास्टर ल गुरूजी काहन। गुरूजी मरगे उठा खटिया घलो काहन। अउ असल म गुरूजी के खटिया रेगाने वाला हरे छत्तीसगढ़ के पहिलाँवत मुखिया मंत्री। उँखरे करनी आय के गुरूजी अउ बहिनजी के खटिया रेंगाय बर सर-मैडम मन के इसकुल म तैनाती हो गे। खैर ये आने बात हो गे। हमर सवाल रिहिस अइसे कोन सा काम हे जेला मास्टर मन नइ कर सकय? काम ल खोजे के अउ सुरता करे के जरूरत नइ हे। काबर के काम के नाम लेहू तौ फैल होना पक्का हे। एकर जवाब हे- “अइसे कोई काम नइ हे जेला मास्टर न कर सकय।” याने मास्टर हर काम कर सकथे। चुनाव, जनगणना, पालतू अउ जंगली पसु गनना, मतदाता सूची, पोलियो ड्राप, कुकुर मन के नसबंदी, दारू बेचई खुले म सौच के चौकीदारी। अउ जेन भी काम कहि लौ सब करे बर मास्टर नहीं नइ काहय। अउ नहीं कहि दिस तौ फेर वो मास्टर नो हे। अउ ये सब करे के बाद म उपराहा म लइका मन के पढ़ई-लिखई, परीक्षा लेवई अउ बिगन फैल करे सब्बो झन ल पास करई।
अब हाई कोर्ट अउ सुप्रीम कोर्ट काहत राहय न मास्टर मन से गैर सिक्छकीय काम नइ लेना हे। कहि दिस। कोर्ट देखे बर थोरे आही के सरकार ओखर ले का का काम लेवत हे। वइसे तो हर डिपाट के करमचारी सरकार के नौकर होथे। फेर सरी काम ल सरकार मासटरेच मन ल काबर संउपथे? काबर के वो जानथे के मास्टर सब मन ले गरुवा होथे। कोनो काम बर आनाकानी नइ करय। अब तुही मन बतावव- “पढ़इया लइका मन के जाति, निवास अउ आय प्रमाण पत्र बनवाना, बैंक खाता खोलवाना, आधार कारड बनवाना; पटवारी, कोतवाल, पंच-सरपंच, तहसीली, लोक सेवा केन्द्र अउ बैंक के चक्कर लगाना का मास्टर मन के काम आय?”
इही पीरा धरे हे आजकल मास्टर-मास्टरिन मन ल। अउ काम मन तो कभू कभार अउ सीजन म आ के चल देथे। फेर जाति-निवास अउ आय-बकवाय (बैंक खाता) ह साल भर चलने वाला अउ हर साल के पीरा आय। कतका लक्छ हे , ये हप्ता कतका बनिस, कतका बांचे हे। कहाँ पेंडिंग हे, पेंडिंग हे ते काबर पेंडिंग हे? एकर हर हप्ता जानकारी दे। न इ ते तोर गर म कारवाही के तलवार गिरनेच वाला हे।
सरकार ह इस्थाई जाति प्रमाणपत्र के टारगेट पूरा करवाय बर मास्टर मन के इस्थाई पीरा के बेवस्था कर दे हे। अउ एती दुनिया ह मास्टर मन ल बदनाम करथे के मास्टर मन पढ़ाय-लिखाय नहीं। काहत राहव। अब मास्टर अपन पीरा ल कइसे बतावय?
तुही मन बतावव भइया!
–दिनेस चौहान
छत्तीसगढ़ी ठीहा, सितला पारा,
नवापारा-राजिम।


text:
सब सूतथें त मोर बर बिहिनिया होथे. आनी बानी के गोठ हा दुनो दिमाग माँ घुमड़ थे. हमर देश हा तिहार के देश कहाथे. जम्मो धरम के तिहार बार मानथें. वैसे हमर सनातन धर्म माँ तिहार के कमी नई आय. फेर ये सब तिहार ले ऊपर उठके भाई हो सबले बड़े तिहार "चुनाव" के होथे. अभी झार खंड माँ चुनाव होईस. मध्यप्रदेश माँ होईस अउ छत्तीसगढ़ माँ स्थानीय निकाय मन के चुनाव आजे ख़तम होईस. लेकिन चुनाव घोषणा होए के बाद के ओ प्रदेश के , ओ शहर के का हालत रथे ओला मोर मुंगेरीलाल के दिमाग माँ एक अलग किसम ले बरनन करे के बिचार उमडीस. मोला सुरता आथे जब मैं पहिली दूसरी माँ पढ़त रेहेंव त बिहिनिया बिहिनिया ले चन्दन चोवा लगाए बसदेव मन हाथ माँ रिंग बरोबर झुनझुना ला हलावत अउ अइसने गावत "एही रे बेटा सरवन आय...... जय गंग घर दुआरी मा मांगे बर आवै. सोचथौं के आज चुनाव मा खड़े जन प्रतिनिधि मन दुआरी मा खड़े हे, बसदेव के जघा मा अउ शुरू होगे हे ....
गाँव के एक झन मनखे हा


text:
ताजा समाचार
बृजमोहन करिन बमलेसरी माता मेर जनता के खुशहाली बर प्रार्थना……पढव अउ समाचार
माता रानी के पूजा-अर्चना कर के आरती उतारिन
रायपुर। नवरात परब म प्रदेश के धर्मस्व मंत्री बृजमोहन अग्रवाल ह पंचमी के दिन परिवार, सहयोगी कार्यकर्ता संगी-संगवारी मन के संग डोंगरगढ़ के पहाड़ी म विराजित माँ बम्लेश्वरी के दरबार पहुँचिन अऊ माता के दर्शन करिन। उमन माता रानी के आरती उतारिन अऊ पूजा-अर्चना करके छत्तीसगढ़ के जनता के खुशहाली बनाए प्रार्थना करिन।
मुख्यमंत्री के 24 मार्च के दिन के लोक सुराज अभियान के दौरा
मुख्यमंत्री डॉ. रमन सिंह काल 24 मार्च के दिन लोक सुराज अभियान के दौरा म रहिहीं। डॉ. सिंह निरधारित कार्यक्रम के अनुसार रायपुर ले बिहनिया 9.30 बजे हेलीकॉप्टर ले रवाना होहीं। डॉ. सिंह अचानक कोनो एक गांव म पहुंचके उहां चौपाल म गांव वाले मन ले मिलहीं। मुख्यमंत्री अचानक कोनों दू समाधान शिविर मन म सामिल होए के बाद मंझनिया तीन बजे कोरिया जिला के मुख्यालय बैकुण्ठपुर पहुंचहीं अऊ उहां संझा 5.30 बजे कलेक्टोरेट सभाकक्ष म आयोजित बैठक म सूरजपुर अऊ कोरिया जिला के समीक्षा करहीं। डॉ. सिंह रात 7.30 बजे प्रेस कॉन्फ्रेंस के बाद बैकुण्ठपुर म रतिहा थिरावन करहीं। मुख्यमंत्री आघू दिन 25 मार्च को बिहनिया 9.30 बजे बैकुण्ठपुर ले हेलीकॉप्टर से रवाना होके बिहनिया 10.30 बजे रायपुर लहुट आहीं।
उच्च शिक्षा मंत्री पाण्डेय ह नवाचार के प्रोटोटाइप निर्माण बर गोयल ल भेंट करिन सात लाख के चेक
रायपुर उच्च शिक्षा अऊ विज्ञान अउ प्रौद्योगिकी मंत्री प्रेमप्रकाश पाण्डेय ह आज संझा राजधानी स्थित अपन निवास कार्यालय म दुर्ग जिला के ओमप्रकाश गोयल ल इनोवेशन फण्ड कार्यक्रम के तहत सात लाख रूपिया के चेक दीन। ये राशि श्री गोयल ल ऊंखर नवाचार के प्रोटोटाइप निर्माण करे बर देहे गीस। श्री पाण्डेय ह श्री गोयल ल प्रोटोटाइप निर्माण बर अपन बधाई अऊ शुभकामना दीन। ए अवसर म छत्तीसगढ़ विज्ञान अउ प्रौद्योगिकी परिषद के महानिदेशक डॉ. के. सुब्रमण्यम घलोक उपस्थित रहिन।
सड़क अउ पानी दुनों म चल सकत हे ‘ओप्टर टू ए वन’ बाईक
दुर्ग जिला के ओमप्रकाश गोयल अउ भीष्म जोशी कोति ले नवाचार के अंतर्गत ‘ओप्टर टू ए वन’ बाईक के निर्माण प्रस्तावित करे गए हे। ये बाईक सड़क अउ पानी दुनों म चल सकत हे। जेखर उपयोग प्रदेश के जलाशय मन म जलकुम्भी अउ आन कचरा आदि सामान ल साफ करे बर करे जा सकत हे। एखर अलावा बाढ़ राहत बर घलोक एकर उपयोग करे जा सकत हे। ए प्रोटोटाइप निर्माण बर छत्तीसगढ़ विज्ञान अउ प्रौद्योगिकी परिषद कोति ले वित्तीय सहायता प्रदान करे जात हे। एखर तहत ओ मन ल आज प्रोटोटाइप निर्माण बर विमुक्त करे जाय वाले राशि के पहली किश्त के रूप म सात लाख रूपिया के राशि प्रदान करे गीस। ए काम ल इंदिरा गांधी कृषि विश्वविद्यालय के डिपार्टमेंट ऑफ फार्म मशीनरी एण्ड पावर इंजीनियरिंग, फैकल्टी ऑफ एग्रीकल्चर इंजीनियरिंग के प्राध्यापक डॉ. अजय वर्मा के मार्गदर्शन म पूरा करे जाही। ए प्रोटोटाइप निर्माण के कुल लागत राशि दस लाख रूपिया हे। ए निर्माण ल छह महिना म पूरा करे के लक्ष्य रखे गए हे।
अमित के माफी म सिंहदेव के तंज, कहिन – विश्वसनीय नइए अइसे विधायक
रायपुर। छत्तीसगढ़ राज्यसभा चुनाव के दौरान शुक्रवार के तीन विधायक मन अमित जोगी, जोगी समर्थक विधायक आर।के। राय अउ सियाराम कौशिक ह मतदान नइ करे के घोषणा अउ सार्वजनिक मंच म छत्तीसगढ़ प्रभारी पुनिया ले माफी के मांग ल लेके नेता प्रतिपक्ष सिंहदेव ह तंज कसीस हे। उमन ह कहिन किअइसे विधायक मन के कोनो विश्वसनीयता नइए। पहिली बोल ही कि नि:शर्त समर्थन देवो अउ अभ शरत रख दीस।


text:
परमात्मा के एक रूप प्रकृति ल घलो माने जाथे, अउ प्रकृति के अद्भुत रूप, सिंगार घलो ह ए सावन म देखने-देखन भाथे। ए महीना म झड़ी-बादर, तरिया-नंदिया के घलोक अइसन रूप होथे के मनखे मन एती-वोती जवई ल छोड़ के एके तीर बइठ के पूजा उपासना के मुद्रा म आ जथें। माने हर दृष्टि ले सावन परमात्मा के उपासना खातिर उपयुक्त लागथे। बोल बम के जयकारा पूरा महीना भर सुने ल मिलथे। जेती देखौ साधक रूप के सिंगार करे कांवरिया मन अपन-अपन क्षेत्र के पवित्र नंदिया-नरवा के जल लेके अपन-अपन क्षेत्र के सिद्ध शिव स्थल म जाके वोला समर्पित करथें। अध्यात्म म परमात्मा ल पाए के तीन रस्ता बताए गे हे- ज्ञान मार्ग, भक्ति मार्ग अउ साधना मार्ग। सावन म ये तीनों रस्ता या मार्ग एके संग देखे ले मिलथे।
शिव के प्रमुख गण नागदेव के प्रादुर्भाव इही सावन के अंजोरी पंचमी म खुद भोलेनाथ अपन दाहिना हाथ ले करे रिहिसे। मोर साधना काल म एक ठन बिरबिट करिया शेषनांग हमेशा मोर जगा आवय अउ मोला लपेट डारय। शुरू-शुरू म अड़बड़ डर लागय। मैं वोला फुहर-फुहर के गारी देवौं, पटकिक-पटका होवौं, लड़ौं-झगरौं। धीरे-धीरे मोर अंदर के डर ह कम होए लागिस, त वोकर संग मजा लेए लागेंव। वो समय मोला बताए गिस के संपूर्ण सर्प प्रजाति के उत्पत्ति भोलेनाथ के दाहिना हाथ ले होए हे। वोकरे सेती वोहर एकर जम्मो काम म जेवनी या कहिन दांया हाथ के भूमिका निभाथे। जिहां कहूं शिव उपासना होथे, वोकर मदद खातिर सबले पहिली इही जाथे। शेषनाग के सिरिफ पांच फन होथे, इहू बात ह जाने के लाइक हे। ये पांचों फन ह भोलेनाथ के दाहिना हाथ के पांचों अंगरी के प्रतीक आय। शेषनाग के संबंध म जेन सैकड़ों-हजारों फन के कथा मिलछे वो मनगढ़ंत अउ अतिशयोक्ति आय।
सावन पुन्नी के दिन जेन रक्षा बंधन के तिहार मनाए जाथे वोहर सिरिफ भाई-बहिनी के रक्षा के तिहार नोहय, भलुक जम्मो जीव-जगत के रक्षा परब आय। काबर ते परमात्मा इही दिन अपन पूजा के प्रतीक देके जम्मो झन के सुरक्षा अउ सुख-शांति के आशीष अउ वचन दिए रिहिन हें। इहां ये जानना जररूरी हे, के उपासना के फल हर उपासक ल मिलथे। एकर प्रक्रिया अंजोरी-अंधियारी पाख के आधार म मिलथे। अंधियारी पाख म हमर रद्दा म जेन अवरोधक तत्व होथे, वोला हटाए के बुता होथे, अउ अंजोरी पाख म फेर वो फल जेकर उपासना खातिर साधना करे जाथे वो ह मिलथे। ए सब ह एके दिन या महीना म नइ मिल जाय, जइसे-जइसे कारज होथे, वोकर मुताबिक वतका दिन तक धैर्य रखे के जरूरत होथे।
सुशील भोले
संस्थापक, आदि धर्म सभा
54/191, डॉ. बघेल गली, संजय नगर
(टिकरापारा) रायपुर (छ. ग.)-492001
मो. 98269 92811, 79747 25684


text:
ताजा समाचार
शासन के योजनामन के लाभ सबो ल मिलही : डॉ. रमन
जनसंपर्क कार्यक्रम म राजनांदगांव के इंदामरा पहुंचिस सीएम ह
राजनांदगांव। मुख्यमंत्री डॉ. रमन सिंह जनसंपर्क कार्यक्रम म शनिवार के ग्राम इंदामरा पहुंचिस। उमन ह ये अवसर म कहिन कि सरकार के मंशा अउ कोसिस हे कि सासन के सबो योजना मन के लाभ छत्तीसगढ़ के हर एक मनखे ल मिलय। ये मुका म आदिवासी समाज के मंगल भवन बर 5 लाख रुपिया देय के घोषणा करिन । गांव म सिंचाई बर एनिकट बनाए बर जल संसाधन विभाग ल निर्देश दिस।
उमन कहिन कि अगर एनिकट के जरूरत हे तो रिपोर्ट बनाके देव, एनिकट घलो तैयार हो जाही। सीएम ह कहिन कि पइसा के कोनो कमी नइ हे। विकास कार्य मन म कभु पइसा के रुकावट नइ आही । एखर अलावा मुख्यमंत्री ह मंच ले गांव के बुजुर्ग मन के सम्मान करिन। ग्रामीण मन के मांग म इंदामरा म 20 किलोमीटर के रोड बर 20 करोड 60 लाख रुपिया के सहमति दीस। भानपुरी ले इंदामरा मारग बर 1 करोड 24 लाख रुपिया, प्राथमिक स्कूल के आहाता बर 5 लाख रुपिया। नल जल योजना अउ गांव के तीन वार्ड मन म सीसी रोड बर 15 लाख रुपए दिस ।


text:
कांक्रीट के जंगल खूब लहलहात हे धूंगिया के चिरई दल के दल उड़ात हे गाँव-गाँव हावे टावर के उंचहा रूख मनखे पर्यावरन ले दुरियावत जात हे डिस्पोजल,झिल्ली के हर गाँव पहाड़ हरियापतरी बिगाड़े के हावे फुल जुगाड़ कतका सफइता इहा के जनता-जनार्दन 60 बछर बाद सरकार सफइ सीखात हे पीये के पानी रोज सड़क म बोहात हे दूसर डाहर जनता हो हल्ला मचात हे कहा ले ओगरावय भुइया पानी जब कुआँ,तरिया ल पाट मनखे घर बनात हे रुख-राई दिन के दिन कटावत जात हे 100 काटत हे तभो एक नइ लगात हे परानवायु देवैया ल मनखे भुलात जात हे तभे गरमी अपन बिकराल रूप देखात हे जंगली जनावर के रहवास ल बिगाड़त हे तभे भाग-भाग उमन बस्ती म आवत हे रोज होत हे मुठभेड़ मनखे अउ जनावरके रोज कोनो न कोनो अपन प्रान गवावत हे परकीर्ती के चालन ह गड़बडावत जात हे परकीर्ति म मनखे के दखल बाढ़त जात हे कइसे नै आही भुकम अउ सुनामी आपदा जब मनखे के स्वारथ गाड़ा म नै अमातहे भगवान घलो परकीर्ती के महिमा गाहे परकीर्ती अउ मनखे ल पूरक बताय हे फेर जब-जब करिस कोनो हद ल पार परकीर्ती वो पापी ल माटी म मिलाहे | सुनिल शर्मा"नील" थान खम्हरिया,बेमेतरा(छ.ग.) 7828927284 9755554470 रचना-11/06/2015 दिन-बिरस्पत
गुरुवार, 11 जून 2015
शनिवार, 6 जून 2015
"काबर बेटी मार दे जाथे"
"काबर "बेटी" मार दे जाथे"
कतको सबा,लता,तीजन ह मउत के घाट उतार दे जाथे
देखन घलो नइ पावय दुनिया,गरभे म उनला मार दे जाथे
बेटा-बेटी ल एक बरोबर नइ समझय जालिम दुनिया ह
बेटा पाए के साध म काबर बेटी कुआँ म डार दे जाथे?
काबर बेटी मार दे जाथे?
नानपनले भेद सइथे बेटा ल 'बैट' एला 'बाहरी'मिलथे
काम-बुता म हाथ बटाथे तभो ले बेटी
आघू रहिथे
नाव बढ़ाथे दाई-ददा के अपन मेहनत ले
बपरी मन
तभो 'हीनता' के दलदल म काबर इहि
डार दे जाथे?
काबर बेटी मार दे जाथे?
दूनो कुल के मान बढ़ाथे,दिन भर सबके
सेवा बजाथे
बनथे कभू भाई के राखी ,बनके माँ कभू
धरम सीखाथे
ईंटा गारा के मकान ला अपन मया ले
सरग बनाथे
अइसन त्याग अउ मया करइया 'दुर्गा'
अकसर दुःख ल पाथे
काबर बेटी मार दे जाथे?
जेन बेटा बर अतका मरथव उही अपन
औकात देखाथे
घरफुक्का बनके एक दिन जब बृद्धाश्रम के
नाव बताथे
दूसर डाहर देखव बेटीमन ,बेटा बनके
फरज निभाथे
झन समझव रे निरबल एला ,इही ह एक दिन
पार लगाथे
काबर बेटी मार दे जाथे?
पहली अइसन सोंच ल मारव जउन अइसन
काम कराथे
दूनो आँखी हे एक बरोबर तभो ओमा
भेद बताथे
जेन दाई ह करेहे पैदा का वो काखरो
बेटी नोहय
हे धिक्कार अइसन समाज जउन म बेटी
गरू कहाथे
काबर बेटी मार दे जाथे?
सुनिल शर्मा "नील"
थान खमरिया,बेमेतरा(छ.ग.)
7828927284
9755554470
रचना-05/06/2015


text:
महतारी भाखा के मान करव
मनखे हा जनम धरे के बाद जउन भाखा पहिली सीखथे उही हा ओखर महतारी भाखा कहाथे। इही महतारी भाखा हा वो मनखे के जीयत-मरत समाजिक चिन्हारी होथे, एखर बिन वो हा अधूरा रथे। महतारी भाखा हा मनखे के असल अउ मउलिक पहिचान होथे। महतारी भाखा के जघा ला अउ कोनो दुसर भाखा हा नइच ले सकय। जइसे गाय के दूध हा कभू दाई के दूध नइ बन सकय वइसने महतारी भाखा के बरोबरी कोनो नइ कर सकय।
मनखे के सरी बिचार,बेवहार अउ बिकास के जरी ओखर अपनेच महतारी भाखा मा होथे। अपन महतारी भाखा मा एकमई अउ सँघरा सुमता मा रहे के गुरतुर गुन होथे। नान्हें लइका मन के पढ़ई-लिखई अउ सिक्छा हा ओखर महतारी भाखा मा होय ले लइका ला सरल,सहज अउ सहुलियत मिलथे अउ अपनेच लागथे। घर-परवार अउ सिक्छा के भाखा एकेच होथे ता कोनो लइका मन ला कोनो प्रकार के कोनो परशानी नइ होवय। लइका जउन ला दिन-रात,खेलत-खावत, रोवत-हाँसत,सोवत-जागत,देखत-सुनत हावय ओही ला सीखे-समझे मा सिध्दो परथे। जादा जलदी सीखथे घलाव। लइका के घर के भाखा अउ इस्कूल सिक्छा के भाखा एकमई होय ले सुफल होय के मउका हा जादा होथे। जब घर अउ इस्कूल के भाखा आने-ताने हो जाथे तब पढ़इया लइका मन ला अब्बङ़ मुसकुल होथे। अइसन मा लइका हा ना तो इस्कूल के भाखा ला बरोबर बने ढ़ंग ले सीख पावय ना घर के भाखा ला बने ढ़ंग ले बोल पावय। एहा खिचरी भाखा बन जाथे अउ अइसन भाखा हा मनखे अउ समाज बर,देश अउ दुनिया बर खतरनाक होथे। अइसन सिक्छा के चक्कर मा संस्कार हा पछुवा जाथे। लइका हा जइसे-तइसे सिक्छित हो जाथे फेर सुग्घर संस्कारी कभूच नइ बन पावय।
लइका हा महतारी के पेट भीतरी अपन महतारी भाखा ले संस्कार पाथे अउ इही भाखा मा अपन बिकास के रद्दा बनाथे। महतारी भाखा सीखे मा, समझे मा अउ गियान पाय मा सबले सरल होथे। लइका हा जउन भाखा मा रोथे उही हा ओखर असल महतारी भाखा होथे अइसन कतको बिद्वान मन के कहना अउ मानना हावय। भाखा हा भाव ले अउ भाव ले भाखा हा जुरे रथे। एला एक दुसर ले अलग नइ करे जाय। हमर भारत भुँईयाँ के सभियता मा भाखा ला महतारी के दरजा मिले हावय। ए प्रकार मनखे के जिनगी मा तीन झिन महतारी होथे। पहिली महतारी ओखर जनमभूमि, दूसर महतारी ओखर भाखा अउ तीसर महतारी ओखर जनम देवइया महतारी। इही तीन महतारी मन के मनखे हा जिनगी भर करजा खाय बइठे रथे। इंखर करजा उतारना सबो मनखे मन के पहिलावत अउ असल धरम होथे। ए महतारी मन के करजा ला अपन जिनगी मा जीते जी उतार दँय इही सबके पहिली करतब्य होना चाही।
पढ़ई-लिखई मा घलाव घातेच महत्तम होथे मनखे के महतारी भाखा के। समे समे मा सिक्छा के माधियम हमर महतारी भाखा ला बनाय बर बइठक, गोस्ठी,सम्मेलन अउ सरी उदिम होथे। अइसन सबो उदिम हा पइसा अउ समे के निरमामूल बरबादी भर होथे अउ कुछू मिलय ना जुलय। सरकर हा सरी उदिम करे के प्रयास करथे महतारी भाखा के बिकास अउ बचाव बर। बङ़का-बङ़का ताम-झाम घलाव करथे महतारी भाखा के प्रति मया देखाय अउ जताय बर। हमर जत्तीसगढ़ राज के महतारी भाखा अउ राजभासा छत्तीसगढ़ी हा हरय। नवा राज बनते साठ छत्तीसगढ़ सरकार हा छत्तीसगढ़ी ला सरकारी कामकाज करे के भासा बनाय बर एला राजभासा बना दीस हे। छत्तीसगढ़ी राजभासा के रखवार छत्तीसगढ़ राजभाषा आयोग ला बना दीन हे सरकार हा। ए आयोग ला राजभासा के पालन-पोसन ला दाई-ददा बरोबर करे के जिम्मेदारी दे गे हावय। आयोग घलाव अपन समरथ हिसाब अपन छत्तीसगढ़ के जतन-पोसन मा लगे हावय। सरकार घलाव अपन सरी दल-बल ला छत्तीसगढ़ी भाखा के सेवा मा समरपित करे हावय। छत्तीसगढ़ी भाखा के बिकास के नाँव मा हर बच्छर करोङ़ो रुपिया ला पानी असन बोहावत हावँय।
छत्तीसगढ़ी भाखा के छतनार हा आज अतका सरकार के सरकारी उदिम ले घलाव कोचरावत हावय। ना कोनो विधानसभा मा,ना कोनो सरकारी सेवा ,ना कोनो दफतर मा छत्तीसगढ़ी भाखा ला मान-सम्मान मिलत हे। ना कोनो साहेब-बाबू,नेता-मंतरी मन अपन पोगरी बिचार अउ बेवहार ला राजभासा मा राखत हे। राजभासा हा हमर राज बर सादा हाथी बरोबर होगे हावय। एखर खरचा-पानी हा हर बच्छर सरलग सुरसा के मुहूँ बरोबर बाढ़तेच जावत हे। छत्तीसगढ़ी राजभासा आयोग बने ले थोरिक उमीद जागे रहीस हे के अब तो हमर महतारी भाखा के मान-मनउव्वल ला बाढ़ही। जउन उमीद ले एखर गठन ह़ोय रहीस हो वोहा आज आठ-नौ बच्छर मा घलाव पूरा होवत नइ दिखत हावय। ना कोनो कार्यालय मा, ना कोनो इस्कूल मा छत्तीसगढ़ी भाखा के बोलइया-बतइया हावँय। इस्कूल के पढ़ई-लिखई मा घलाव छत्तीसगढ़ी भाखा के ओतका महत्तम नइ हे जतका होना चाही। सरी देश अउ दुनिया भर मा प्राथमिक सिक्छा हा महतारी भाखा मा दे जाथे सिरिफ हमर ए राज मा छोङ़ के। कक्छा पहिली ले आठवी तक के एक ले चउदा बच्छर के लइकामन ला अपन सुरुवाती सिक्छा ला अपन महतारी भाखा मा पाये के मउलिक अधिकार हमर संविधान हा दे हावय। देश मा जइसन रास्ट्रभासा के हाल हा बेहाल हे वइसने हमर राजभासा के बुरा हाल हे। छत्तीसगढ़ी भाखा बर कोनो जीनिस के काँहीं कमी नइ हे। सासन हे, साधन हे अउ संसाधन घलाव हे फेर मन मा मान नइ हे अपनेच महतारी भाखा बर। सरी “सिस्टम” हा अंगरेजी के पिछलग्गा भागत हावय। अंगरेजी ला सफलता के गारन्टी बता के अंगरेजियत ला जबरन के मुङ़ पेलवा सरीक हमर मन के मुङ़ मा मङ़ावत देहें।
महतारी भाखा के मान-गउन बर सरकार हा नियम-अधिनियम बनाथे, अपन बिधायक अउ मंतरी मन ला छत्तीसगढ़ी मा गोठियाय बर चेताथे। राजभासा आयोग हा घलो साल मा दु-चार ठन सम्मेलन अउ बइठक कराथे,महतारी भाखा के किताब छपवाथे। इहां के दु-चार ठन समाचार पत्र मन हा हफ्ता मा एक दिन छत्तीसगढ़ी भाखा ला अपन मर गरजी हिसाब जघा देथे फेर एला पढइया अउ पोठ लिखइया नइ मिलय घलाव कहिथें। राजभासा आयोग हा प्राथमिक सिक्छा के पाठ्यक्रम ला छत्तीसगढ़ी मा लागू करे खातिर कक्छा पहिली ले आठवीं तक के किताब मन के हमर महतारी भाखा छत्तीसगढ़ी मा अनुवाद करे के झारा-झारा नेवता दे हावय। तभो ले ए सबो उदिम करे पाछू घलाव हमर राजभासा के मान-मरजाद हा दिनो-दिन गिरत जावत हे। हमर राजभासा ला हमर रास्ट्रभासा हिन्दी के नान्हें बहिनी अउ अंगरेजी के सउत अइसन मया मिलथे अपनेच राज मा फेर बाहिर के झिन पूछ। छत्तीसगढ़ी भाखा हा अपनेच घर मा बिरान असन बिमार परे हावय। एला ए दसा मा लाने के सबले जादा दोसी हमीं मन हा हरन। हमन अपन बोलचाल,बेवहार अउ बिचार मा अपन महतारी भाखा छत्तीसगढ़ी के प्रयोग करे मा ढेरियाथन। पढहे-लिखे लइका-सियान मन छत्तीसगढ़ी मा गोठियाय-बताय मा लजाथें। छत्तीसगढ़ी भाखा ला बने पढ़े-लिखे छत्तीसगढ़िया मन हा गाँव,गवँई अउ गवाँर के भाखा समझथें।
आज हमला हमर महतारी भाखा छत्तीसगढ़ी ला अपन अंतस मा इस्थान, मन मा मान देके खच्चित जरुरत हावय। सरकार के, मंतरी मन के, बिधायक मन के, साहेब-बाबू मन के, पढ़ई-लिखई अउ जन-जन के भाखा एकेच होना चाही। राजा अउ प्रजा के भाखा एकमई होना होही तभे बिकास के बूता हा सिध परही। घर के सियान ला अगर अपन घर में मान नइ मिलही ता पारा-गली,मोहल्ला मा वोला कोन पूँछही,मान देही? एखर सुरुवात हमला हमर ले ही करना परही। हमला अपन सरी काम-बुता,बिचार-बेवहार मा जादा ले जादा छत्तीसगढ़ी भाखा के प्रयोग करना चाही। हमला हमर महतारी भाखा के रुप मा राजभासा के अधिकार मिले हावय एला हमला हथियार बनाना हे अपन कमजोरी,लचारी नइच बनाना हावय। सिरिफ इच्छा सक्ति के जरुरत हावय। एखर सुरुवात सबला अपन-अपन घर मा गोठ-बात महतारी भाखा मा करके करना चाही। आज सबले जादा जरुरी जीनिस वाट्सअप अउ फेसबुक मा छत्तीसगढ़ी भाखा के नब्बे परसेन्ट उपयोग करना चाही। अपन भाखा मा मान हे, सम्मान हे अउ सरी संसार भर के सुख हे,सुबिधा हे। आज अपन भाखा मा लाज मरे के नही काज करे के जादा जरुरत हावय। इही हमर महतारी भाखा के मान अउ मरजाद के चिन्हारी हरय के हमन अपन बेवहार मा,अपन बिचार मा कतका बगराथन,वोला बउरथन।
-कन्हैया साहू “अमित”
शिक्षक
मोतीबाङी~भाटापारा (छ.ग)
संपर्क ~ 9200252055


text:
कोनो कहिदिस, ‘गदहा’ अउ हम ‘गदहा’ बन जाबो? नहिं न? त फेर का सोचना, डरना।
अतका बात याद रखव दुनिया म चाहे कतको बुराई राहय, बुरा होवय, मनखे ल अपन अच्छाई नई छोड़ना चाही। जीत अउ जय एक दिन अच्छाईच्च के होथे। त करना हे माने करना हे। बस, होगे?
जगमग-जगमग उजियारा म, जिनगी के जम्मो आनंद, खुसी, जम्मो, उत्साह-जोस भरईया, मईया के नवरात्रि। दु:खी, डण्डी सबके दु:ख-भूख भाग जाथे। फेर वो गांव म घोर अंधियारी, सन्नाटा। कारन-दू बछर पहिली, एहि नवराति के तइयारी म बइठक म, झगरा मातगे राहय, मार-कुटई घलो। बात एकदम नानक। ‘हम ला बीड़ी नई मिलय,’ हम ला परसाद नई मिलय, ‘ओहि मेर बइठ के खात-पियत रहिथें, एक फूंक मिलय न एक कौंरा’, नई देखे हन कभू अइसन दरिदरी…। बात बढ़ाए के सरल तरीका बात अउ बात घटाए के अउ सरल तरीका ‘हां’ म ‘हां’, फेर गांधीगिरी कोन करहि आज? सब भगतसिंह, चंद्रशेखर समझथें अपन आप ल अउ हर दूसर ल अपन ले नीचा, अंगरेज। अउ का? तभे ले नवराति मनाए के बात सोंचना घलो जुलूम, जहरा।
एक दिन का होईस? गंजेडी-ग़ंजेड़ी टूरा मन बइठे राहंय मंच म। बम के नाम म दम मारत। गोठियावत, गपियावत। एक झन अचानक कहिथे- ‘ये ह! चलव, ये साल दुरगा मढ़ाबो रे।’ ‘नई जानस? अउ बवाल करवाना हे, कोखरो मुंड़-कान फोरवाना हे जेन…।’ दूसर काटिस। ‘हव-हव।’ तीसर झोंक लीस बात ल टप्प ले। ‘चलव सही म! का होही? कोन कइहि अउ काबर? कोनो रंगरई-धंगरई करत हन जेन…। गांव म सुग्घर चहल-पहल होही। डर भाव, अंधियारी, उदासी सब भाग जाही उल्टा पांव।’ ‘फेर कहूं बवाल…।’ येमा बवाल के का सवाल यार। सियान मन ल हम पूछबे नई करन। सठियाए सियान मन फेर ओही-बिड़ी, माखुर अउ परसाद के सुवाद खोजहिं, लड़हिं। ‘ओ तो ठीक हे, फेर कहां ले पाबो पईसा ओतका कन? कहे भर म थोड़े हो जाही भाई। दूसर के मुंह म तो कोढ़हा के रोटी बड़ मिठाथे, खुद…।’ ‘पईसा के जुगाड़ हमीं करबो यार। काबर कोखरो मेर मांगबो।’ ‘हमीं?’ ‘हव हमी भाई! गांजा, गुटखा, मंजन म जेन खरचा करथन न। तेन बंद आज ले कटाकट! अभी डेढ़-दू महिना बांचे हे। अराम से एकाद हजार जोर लब दसो झन। अउ का हे? दस म दनादन हो जाहि नवराति। कर लब नहि?’ ‘हव, ए तो हो जाहि’, ‘त होगे न!’ ‘हव… हव… हव…।’ ‘फेर…!’ एक झन ल अभी तक गरू-गरू गलते राहय। ‘तैं यार बड़ डरपोकना हस।’ संगी मन भरोसा देइन ‘कोनो गलत काम करत हन का जेन…?’ आदमी तो गलत काम करके घलो यार सीना तान के घूमथे, त हमन तो फेर जागरन के, माई सेवा के काम करबो काहत हन। अइसे भी चार मुंह म आठ गोठ, फेर गलती करबो तभे डर्राबो। नई जानस त जान ले राह- अच्छा काम के पाछू अच्छाई के मालिक के हाथ अउ साथ होथे। कहईया ल कहन धकबो। अऊ फेर काखरो कहे से का लेना-देना। कोनो कहिदिस, ‘गदहा’ अउ हम ‘गदहा’ बन जाबो? नहीं न? त फेर का सोचना, डरना। अतका बात याद रखव दुनिया म चाहे कतको बुराई राहय, बुरा होवय, मनखे ल अपन अच्छाई नई छोड़ना चाही। जीत अउ जय एक दिन अच्छाईच्च के होथे। त करना हे माने करना हे बस। होगे? ‘हव!’ ‘डन!’ हाथ म हाथ, बात म बात मिलादिन जम्मो झन।
लगगें तइयारी म। नई जानिन कोनो गांव के। जब बनिस मंच त पूछिन, जानिन- ‘दुरगा माढ़हि।’ कई जन करिन मजाक अउ बिरोध घलो, फेर इरादा हिमालय हे त दुस्मन कुछ कर नई सकय न ओखर पाद अऊ का? आगे नवराति, जगमगागे दीया-बाती। हरियागे जेवरा, जागगे पारा-पारा। झूमगे, मनखे-मनखे। कठवा-पथरा कस मनखे मन देखाबे नई करिन मुख, माई के दरबार मा। बाकी सब झन-लइका, सियान, दाई के दरबार म आके बड़ भागी समझंय, करे लगिन तारीफ, गोठ, ओ लइका मन के साहस, एकता अऊ संकल्प के। हजारों घांव बोलावय जय माता के, अउ देवंय सैकड़ों दुआ, आसीरवाद ओ लइकन ल। नवरातिये म ओ लइकन के समिति बनगे। गांव के पढे-लिखे मनखे घलो जुड़गे। संभाललिन कारज ल। जम्मो नसा, बुराई ल कर दिन हवन खप्पर म माई के। जिनगी के मजा अउ महतम सब समझगे। हिरदे म खुसी छागे।
तेजनाथ
बरदुली पिपरिया, कबीरधाम
Related posts:


text:
आम जनता तीर जाके पूछिन हालचाल
कुडुमकेला- जरकट- बड़ेगुमला तक 22 किमी सड़क निर्माण के स्वीकृति के घोषणा
कुडुमकेला म नलजल योजना बर 1.46 करोड़ रूपिया मंजूर
कोड़ातराई बिजली उपकेन्द्र के बने म 400 गांव मन ल होही फायदा
रायपुर, 24 मार्च 2018। मुख्यमंत्री डॉ. रमन सिंह प्रदेशव्यापी लोक सुराज अभियान के तहत आज मंझनिया अचानक रायगढ़ जिला के घरघोड़ा विकासखंड के ग्राम पुसल्दा म आयोजित समाधान शिविर म पहुंचिन। उमन उहां आम जनता तीर जाके मनखे मन के हालचाल पूछिन अऊ उंखर कोति ले आवेदन लीन। मुख्यमंत्री ह अभियान के पहिली चरण म गांव वाले मन ले आए आवेदन मन उपर करे गए कार्रवाई के जानकारी अधिकारी मन ले लीन। उमन गांव वाले मन के आग्रह म पुसल्दा संग आस-पास के बहुत अकन गांव मन के विकास बर करीबन 14 करोड़ रूपिया के निर्माण काम मन के मंजूरी तुरंते देहे के घोषणा करिन।


text:
समाज कल्याण मंत्री श्रीमती रमशीला साहू ह करिस प्रतियोगिता के पहिली पाती के विमोचन
समाज कल्याण विभाग अऊ स्वयं सेवी संस्थान जेसीआई कोति ले देश म अपन जइसे ये पहली आयोजन
रायपुर, 25 अप्रैल 2018। राज्य शासन अऊ स्वयं सेवी संस्थान जेसीआई के संयुक्त तत्वाधान म देश म पहली पइत तीसर लिंग समुदाय बर सौन्दर्य प्रतियोगिता के आयोजन अवइया तीन जून ले करे जाही। समाज कल्याण मंत्री श्रीमती रमशीला साहू ह आज इहां अपन शासकीय निवास स्थित कार्यालय म ए प्रतियोगिता के पहिली ब्रोशर के विमोचन करिन। ए दौरान उमन जेसीआई संस्था कोति ले आए प्रतिनिधि मंडल ले मुलाकात करिन जेमां ए संस्थान के अलग अलग चेप्टर मन के अध्यक्ष अऊ सदस्य सामिल रहिन। ए मुलाकात के समय श्रीमती साहू ह जेसीआई के ए पहल के सराहना करत कहिन कि छत्तीसगढ़ सरकार समाज के हर तबके ल आघू बढ़ाए बर सदैव तत्पर रहे हे। तीसर लिंग समुदाय के मनखे मन के व्यक्तित्व विकास, आर्थिक अऊ सामाजिक उन्नयन के संगेच समाज म ओ मन ल सम्मान जनक जघा देवाए बर राज्य सरकार हर हमेशा तत्पर रहे हे। श्रीमती साहू ह कहिन कि समाज म सकारात्मक बदलाव लाय बर समाज के मनखे मन ल आगू आना बहुत ज़रूरी हे, जब समाज के मनखे अइसन पहल करथें त ओ मन ल बहुत ख़ुशी होथे। राज्य शासन कोति ले ए आयोजन बर हर संभव सहयोग करे जाही। जेसीआई के प्रतिनिधि अऊ आयोजन समिति के अध्यक्ष सुश्री नेहा शेलमन ह बताइस कि ए आयोजन बर रायपुर, रायगढ़ अऊ जगदलपुर म तीन ऑडिशन करे जाही ऑडिशन के बाद फाइनल राउंड बर 20 प्रतिभागी मन के चयन करे जाही जऊन 03 जून के दिन रायपुर म फ़ाइनल प्रतियोगिता म हिस्सा लिहीं। चुने गए 20 प्रतिभागी मन ल तीन दिन तक एक संग रखे जाही अऊ ओ मन ल अलग अलग टास्क दिए जाही। एखर दौरान ये सबो प्रतिभागी समाज के हर तबके ले मुलाकात करहीं अऊ अपन अनुभव साझा करहीं।
ब्रोशर के विमोचन के समय कार्यक्रम के संयोजक श्री अजय अग्रवाल ,प्रोग्राम डायरेक्टर अऊ कोरियोग्रफेर श्रीमती एकता मलंग, समाज सेविका अऊ अंतर्राष्ट्रीय कराटे खिलाड़ी श्रीमती हर्षा साहू, सुश्री वाजिदा मिर्ज़ा सर्वश्री समीर शेख, संजय सिंह, योगेन्द्र नायक अऊ लोकेश पवार घलोक उपस्थित रहिन।


text:
गरियाबंद। जिला के कुम्हडईखुर्द के एक मनखे हे, जोन ह न खाली सांप ले दोस्ती करथे, बल्कि उमन ल पकड़े के बाद सुरक्षित जंगल म ले जाके छोड़ देथे। रामकृष्ण बघेल पाछु 15 बछर ले अइसे ही करत आत हे, अऊ अब तक ओहा 5 हजार ले जादा सांप ल पकडके जंगल म छोड चुके हे। इलाका म कहु भी सांप दिखथे, त लोगन रामकृष्ण के सुरता करथे। रामकृष्ण घलो बिना कुछु फीस के मउका म पहुंच जाथे, अऊ सांप ल पकडके जंगल म छोड देथे। रामकृष्ण ह बताइस कि अब तक ओहा कई तरह के जहरीला सांप ल पकड़ चुके हे, अऊ ऐकर पाछु ओकर उद्देस्य येमन के जान बचाना हे।
Home ताजा समाचार 5 हजार ले जादा सांप के जान बचाइस हे रामकृष्ण ह


text:
विधायक श्रीमती सरोजनी बंजारे ह बढ़ाइन महिला पंच-सरपंच मन के हौसला
रायपुर. 06 मार्च 2018। डोंगरगढ़ के विधायक श्रीमती सरोजनी बंजारे ह हमर छत्तीसगढ़ योजना म अध्ययन भ्रमण म आए राजनांदगांव के पंचायत प्रतिनिधि मन ले सौजन्य मुलाकात करिन। ओ मन हमर छत्तीसगढ़ योजना के आवासीय परिसर, नवा रायपुर के उपरवारा स्थित होटल प्रबंधन संस्थान पहुंचीनअऊ पंच-सरपंच ले मिलिन। उमन पंचायत प्रतिनिधि मन के हाल-चाल जानिन अऊ गांव मन म चलत विकास काम मन के बारे म पूछीन। ए दौरान उमन अध्ययन प्रवास म आए महिला पंच-सरपंच मन के हौसला घलोक बढ़ाइन।


text: छत्तीसगढ़ हमार देस के सीरिफ राज्य नोहे । येहर हमार अस्मिता घलोक आय । हम भारत के रहोय्या अन । फेर येतका कहेले हमार सब्बो परिचय नइ मिलय । छत्तीसगढ़ी हमार भासा आय । येही हर हमार चिन्हारी के असली चिन्हा आय । येला भूलायन तो सबला भूलायन । छत्तीसगढ़ी अइसन भाखा आय जेन म हम पहिचाने जाथन । हमार सब्बो छत्तीसगढ़ी के कारन थोरकुन अलग हे । जैसे- आचरण । जैसे सोच । जैसे-सोच । जैसे- हमर समझदारी । जैसे- हमर जिनगी ला देखे के तरीका । कहे गे हावय- जाखर जइसन भासा तेखर वइसन आसा । येही आस-विस्वास ह हमन ला सबसे सुग्घर बनाथे अउ मन ले बिनकहे निकलथे- 'छत्तीसगढ़ियाः सबले बढ़िया ।' येमा कोन्हो ला कोइ संखा नइ हे ।


text:
रायपुर । लगातार पांव पसारत डेंगू फीवर ल देखत हुए छत्तीसगढ़ के राजधानी रायपुर म प्रसासन ह एक आदेस जारी करिस हे। लोक सिक्छन संचालनालय ह सबो स्कूल मन ल अलर्ट रहे के सलाह दीस हे। ये अलरट रहे के सलाह डेंगू के रोकथाम बर देय गेहे। ये सलाह म अब स्कूली लइका मन ल गवनेस (स्कूल ड्रेस) ना पहिना के पूरा तन ढंके वाले कपड़ा पहिने के कहे गेहे।
बतादन के ये दिन मन म छत्तीसगढ़ के अनेक सहर मन म डेंगू ह अपन पांव पसार रखे हे। पाछू के दिन मन म भिलाई, दुर्ग व राजनांदगांव जिला म डेंगू के कहर ले अनेक लोगन मन ह अपन जान गंवाइस हे। अब तक डेंगू ले 17 लोगन के मउत हो चुके हे। येकर अलावा प्रदेस के अउ कई भाग मन म घलो डेंगू तेजी ले फइलत जात हे। ये घातक बीमारी ले विद्यार्थी मन ल बचाय बर लोक सिक्छन संचालनालय ह अलरट जारी करिस हे।
येकर तहत जिला सिक्छा अधिकारी मन ल स्कूल मन म पालन करे बर कुछु निरदेश जारीकर दिस हे। सासन ले आय आदेस के अनुसार स्कूल मन म नियमित साफ-सफाई के अलावा पानी जमा होवइया म जगा म ब्लीचिंग पाउडर अउ डीडीटी के छिड़काव करे के बात कहे गिस हे। येकर अलावा लइका मन ल मध्याह्न भोजन के दउरान पानी उबाल के पिलाय के निरदेस दिस गेहे। उहें साला परिसर म टैंक, अंडर ग्राउंड वाटर स्टोरेज, कूलर पानी के कंटेनर या आस-पास बने नाली मन के नियमित सफाई रखना होही। येकर अलावा साला परिसर म कोनो प्रकार ले पानी जमा नइ ह देना हे, जेकर ले उहां मच्छर पनप नइ पाय।
मिले निरदेस म साला परिसर के अइसे जगा जिहां मच्छर पनपे के खतरा दिखाई देवत हे, उहां मिट्टी के तेल, ब्लीचिंग पाउडर आदि वस्तु मन के छिड़काव करना है। उहें जिहां संभव हो सके स्कूल म मॉस्किटो क्वायल, स्प्रे या लिक्विड मसीन क उपयोग कर लइका मन ल मच्छर ले पूरी तरह ले बचाय के उपाय करना हे।
येखर बर स्कूली लइका मन ल पूरा तन ढंके वाले कपड़ा पहिने बर कहिस हे
रायपुर । लगातार पांव पसारत डेंगू फीवर ल देखत हुए छत्तीसगढ़ के राजधानी रायपुर म प्रसासन ह एक आदेस जारी करिस हे। लोक सिक्छन संचालनालय ह सबो स्कूल मन ल अलर्ट रहे के सलाह दीस हे। ये अलरट रहे के सलाह डेंगू के रोकथाम बर देय गेहे। ये सलाह म अब स्कूली लइका मन ल गवनेस (स्कूल ड्रेस) ना पहिना के पूरा तन ढंके वाले कपड़ा पहिने के कहे गेहे।


text:
लइका अउ सियान खेलव कुरिया मा
गरमी नंगत बाड़ गे हवय।सियान ल कोन पुछय,लइका मन घर कुरिया ले निकले के हिम्मत नइ करत हे।वइसे आजकल के लइकामन घलाव थोकिन सुगसुगहा बानी के रहिथे।दाईच ददा मन ओला अइसने बना डरे हावय। माटी मा झन खेल, घाम मा झन जा कुलर कर बइठ, ठंडा पानी पी,ताते तात खा …..। नानम परकार के टोकई मा लइकामन परिस्थिति ले जूझे अउ सहे के ताकत ल गवाँ डरिस। अब तो गांव लगे न सहर, गरमी के दिन मा लइका न अमरइया जाय,न धूपछाँव खेलय, न डंडा पिचरंगा खेलय।कुरिया मा धंधाय लइका अब, टीवी अउ मोबाइल नइ देखही तब का करही ? एकर ले तन अउ धन दूनो खुवार होत हे।नानम परकार के बिमारी अउ कुरीति लइकामन के मन मा भरात हे।गांव ले अमरइया नंदागे, जिहाँ नान्हे बड़े लइका मन दिन मा सुते के डर मा लुकाके भाग जाय।
आज के लइका अमली के लाटा अउ केरी आमा ला नून मिरचा संग पखरा मा पीस के खाय के मजा ला काय जानही? एती दाई ददा दिन भर चिचयात हे- सुत जा रे…सुत जा! फेर लइका के मन चंचल होथे। गरमी दिन मा इस्कूल के छुट्टी होय रथे।पढ़ई लिखई के झंझटे नइ रहाय।तब ठेलहा लइका काय करही? ममा गांव जाही ,नइ ते दादा दादी कर सकलाही। जौन घर मा चार झन ले जादा लइका सकलागे तौन घर के सियान मन के सुतई, बइठई, रंधई,खवई सब हलाकानी मा पड़ जाथे। सबले जादा रंधनी कुरिया मा रहइया महतारी, बहू ल परसानी हो जाथे।खेवन खेवन रांधना अउ बरतन माँजना धोना।
गरमी के दिन तीपत घाम अउ भरे दुपहरी मा लइकामन ल बगोड़ के रखना अबड़ मुस्किल बुता आय।जब बाहिर चल दिस तब चिन्ता, घर मा हावय तब परेशानी । एकरे सेती पहली के सियान, महतारी मन कुरिया मा समय बिताय बर खेल बनाय रहिस।एकर ले लइका मन कुरिया मा खुसरे अउ बिना असकटाय दिन भर घाम मा घरेच मा रही सकत हे। दूसर फायदा ये हवय कि ओमन न टीवी देखय, न मोबाइल मा गेम खेलय।जइसे
तिरीपासा– ऐ खेल ला कम से कम 2 अउ जादा 4 झन खेले जाथे। अउ जादा झन होय ले अलग बइठे जा सकत हे। भुइयाँ मा 5×5 खाना के डब्बा चाक से खींचे जाथे।हर दिसा के तीसरा खाना ला खेलइया के घर माने जाथे। चारो डाहर के बीच के खाना ला पुके के घर बनाय जाथे। गिनती करेबर अमली के सइघो बीजा ला कुचर के दू फांकी करे जाथे।अइसने पांच ठन के पासा बनाय जाथे।पाँचो पासा ला हाथ मा धर के मिलाके भुइयाँ मा कुढ़ोय जाथे।चित पासा के गिनती करके अपन गोंटी ल खाना मन मा रेंगत आगू बढ़ात पुके के घर मा बुढ़ोय(पहुंचाय)जाथे।एमा नियम हे कि जब पाँचो पासा एकसंघरा चित होगे तब एक गोटी तुरते पुक जाथे।एमा एक नियम अउ हवय जब एक खेलइया के गोंटी कोनो खाना मा हे अउ पाछू दूसर खेलइया के गोंटी रेंगात उही खाना मा पहुंच जाथे तब, पहली वाले के गोंटी हा मरगे कहे जाथे अउ ओकर घर पहुंच जाथे।जब पुकेबर 2-3 खाना बांचे रहिथे अउ गोटी मारे जाथे तब अड़बड़ मजा आथे।आखिर मा जेकर गोंटी पुकेबर बांच जाथे,ओ हार जाथे। हारथे तेकर बर सजा के नियम घलो हे।ओला कुकुर असन भुँके बर, गदहा असन चिचियाय बर, उठक बइठक लगायबर नइ ते जेन मा हँसी आय अइसन सजा देय जा सकत हे। ऐमा बड़ मजा आथे।
चुरी लुकाउल– यहू खेल ला कुरिया भीतर मा खेले जा सकत हे।2-3 पसर कुधरील(रेती) ला पाँच कुढ़ी मा बाँट के आधा बिता के आड़(अंतर) मा मढ़ा दे जाथे।एला दू से जादा झन खेल सकत हे।एमा चूरी के नानकुन कुटका के जरुरत होथे।पहिली खेलइया हा ,ये टूटे चुरी के छोटकुन कुटका ला, जेवनी हाथ मा धर के अउ डेरी हाथ मा ओ चुरी ला तोपत लुकावत,ओ पाँच कुढ़ी मा घुमाथे। अइसने करत कोनों एक कुढ़ी मा छोड़ देथे।अब दूसरा,तीसरा मन ला पुछे जाथे। जेन साथी हा सही जुवाप (उत्तर)देथे, लुकाय के पारी ओकर होथे। जेन सही उत्तर नी दे सकय ओला कुछ भी सजा दिये जा सकत हे। खा पी के 2-4 घंटा समय पास करेबर बढ़िया खेल आय।एमा चुरी के जगा जुन्ना पुराना कुरता के बटन भी बने रहिथे।
गोंटा – गोंटा ला माईलोगिन, टूरी मनके खेल कहे जाथे। गोटा अलग अलग क्षेत्र मा अपन अपन तरीका ले खेले जाथे।एक परकार के खेल मा, छोटे गिट्टी अतका बड़ पखरामन (गोंटा)ला 4-4 ठन के एक अठिया गिनके, हर खेलइया बर 5 अठिया माने 20 गोंटा के हिसाब ले मिलाय जाथे। ये खेल ला दू झन ले चालू करके 4-5 झन एकसंघरा खेले जा सकत हे।सबोझन के गोंटा ल मिलाय के पाछू पहिली खेलईया हा हमात ले अपन एक पसर धर के उपर डाहर फेंकथे।उपर फेंकाय गोंटा ला भुइयाँ या गिरे के पहिली हाथ ल उल्टा करके पट हाथ मा झोंकथे।जतका गोंटा झोंका जथे ओकर चार के संख्या मा कुढ़ी बनाथे। उही झोंकाय गोंटा से एक गोटा निकाल के उपर डाहर फेंकथे अउ ओकर भुइयाँ मा गिरे के पहिली भुइयाँ मा बगरे गोंटा मन ला एक-एक,दू-दू ठन करके बीनना रथे।एमा दू बात के धियान राखेबर परथे।पहिली बात तो ये कि भुइयाँ मा बगरे गोंटा ल बीनत बेरा दूसर ला छुवाना नइ चाही। जेन गोंटा ला बीनना हे उहीच ला छुना हे ,नहीँ ता पारी चुक जाही। दूसर ,उपर गेय घोंटा ला एकेच हाथ मा झोंकना हे जब तक ओ हाथ मा पाँचठन नइ हो जाय।जब पाँचठन होगे तब ओमे से चारठन के एक कुढ़ी बनायबर अलग रखे जाथे। पाँचवा गोंटी ला फेर वइसने उपर फेंक के फेर बीनना हे।ये खेल तब तक चलत रहिथे जब तक उपर गेय गोंटी हा भुइयाँ मा नइ गिरय।जब बगरे गोंटी छुआ जाथे तभो घलाव पारी पूर जाथे अउ दूसर खेलइया के पारी लगथे।वहू हा अइसनेच करथे।जब सबो कोई एक एक घांव खेल डारथे अउ गोंटा भुइयाँ मा बगरेच रहिथे तब दूबारा खेले के मउका मिलथे।सबो गोंटा बिनाय के पाछू गिने के बारी आथे।4-4 के कुढ़ी बनाय के पाछू जतका अगरा (अधिक)जाथे,उही ओकर जीते के चिन्हा होथे। जेकर मा गोंटा कम होथे, ओ हार जाथे अउ सजा पाय के भागी होथे। ये हा धियान, धीरज अउ गियान बढ़ाय के खेल हरय।स्मरण शक्ति , आँखी के रोशनी बाढ़थे।
नौखड़ी– ये डमरु के बनावट असन नौ-नौ गोटी के दू-झन खेलने वाला खेल आय।दूनो कर नौ नौ ठन गोटी चाल चलेबर रखना होते।भुइयाँ मा नइ ते कागज मा खींच के खेले जा सकत हे।सबले पहिली बड़े असन (एक फुट)गुना के चिन्ह बनाना हे।लकीर के आखरी ला जोड़े ले ठउँका डमरु असन बन जाथे। बीच मा कटान बिंदु से दूनो डहर आखरी लइन के बीचान ला मिलात खड़ी लइन खींचना हे।अब आखरी लइन मा तीन ठन अइसे जगा बनगे जेमा दू लइन मिलथे।आखरी कोन्टामन अउ बीच मा।वइसने डमरु के दूनो डहर आखरी लइन के समानांतर दूठन अउ लइन खीचना हे। अब डमरु के एक भाग मा नौ गोंटी मढ़ाय के जगा बन गे।दूनो डहर के बीचान हा बांचिस।खेल इहें ले सुरु होथे।पहिली खेलइया हा अपन एक गोंटी ला बीच मा लानथे।ओकर जगा खाली हो जाथे।अब गोंटी मार के धरे के नम्बर आथे।एकर बर जौन गोंटी रहिथे ओकर पाछू के घर खाली होना चाही। दूसरा खेलइया के गोंटी ला डंका डारना है अउ ओ गोंटी ला उठा लेना हे।अइसने रेंगाई आखरी गोंटी के मरे तक चले जाथे।नियम केवल एकेठन हावय। विरोधी के गोंटी के पाछू जगा खाली रही तभे मरही।
चोर पुलिस– ये खेल मा लिखे पढ़े के खेल हरय। जतका झन खेलइया हे ओतका के नाम अउ संख्या लिख के चिटका बनाय जाथे।जइसे चोर-5,कोटवार -10, किसान-15, मुखिया-20, गुरुजी-30,पुलिस- 50….। सब नाम के चिटका ला गुरमेट के एक झन दूनो हाथ के बीच मा रख के,मिंझार के बगरा देथे। सब झन अपन अपन बर एक एक ठन उठाथे।जेकर मा जौन नाम के छिटका आय रथे।ओकर संख्या ला लिखे जाथे। अइसने एकक झन चिटका ला घालथे अउ बगरात जाथे।10-15 घांव के पाछू संख्या ला गिनके जोड़े जाथे। जौन सबले जादा संख्या पाय रथे ओला पुलिस, ओकर ले कम गुरुजी, अइसने सबले कम संख्या पाय लइका चोर कहाथे।ओला सब मिलके सजा देथे।जइसे – कुकुर सहीन भूंकना, मुर्गा के अवाज, उठक बइठक ।
ये सब बिन पइसा के फोकट के खेल आय। जेमा बाहिरी कुछ साजोसमान नइ लागय। मोबाइल , विडियो गेम, टीवी से सुभीता बढ़िया खेल आय।संझा जुवार खेले के अलग खेल हावय। तरिया अउ नहर नाली मा चलत पानी मा अलगेच खेल खेले जा सकत हे।
अइसने आधुनिक खेल जेला घर के छइहाँ कुरिया मा खेले जा सकत हे।ऐमा थोकिन पइसा खरचा करेबर परथे।तेमा शतरंज, कैरमबोर्ड, लूडो, सांप सीढ़ी आदि नानम परकार के खेल घलाव हवय,जौन लइकामन ला घर मा राखे बर मदद कर सकत हे।
आज लइका मन एक जगा सकलात नइ हे।कका, बड़ा,ममा, फूफू, मोसी, बड़ी के बेटी बेटा,भाई बहिनी मन एक दूसर ला कोनो रिस्ता के छट्ठी बरही, सगाई, बर बिहाव , पूजा मा एकाध घंटा बर भेंटथे मिलथे। भाई बहिनी के मया दुलार ला नइ पावय।जेन मन भाईच भाई हे ओमन बहिनी के मया नइ पाय, अउ जिंकर घर बहिनीच बहिनी हे तेन भाई के मयाबर तरसत रहिथे।जब इही मन थोकिन सज्ञान होथय तब एक दूसर ला न शरम करे ना लिहाज।एकर परिणाम आज का होवत हे ऐला सबो जानत हन। परोसी मन सब अंकल होगे हावय जबकि पहिली कका, ममा, मोसा रहय अउ उंखर लइका मन भाई बहिनी । आजकल तो रिस्ता नत्ता के दही मही कर डारे हवय।तब परिवार के सबो सदस्य ल मिलके एकर बर एक परयास करना चाही कि हर बच्छर गरमी छुट्टी मा सबो परिवार के लइका 15 दिन बर एक जगा सकलाय।
हीरालाल गुरुजी “समय”
छुरा, जिला-गरियाबंद


text:
जयजोहार। जनभासा ले राजभासा बने महतारी भासा छत्तीसगढ़ी से ही छत्तीसगढ़ के सबो महतारीभासा जइसे हलबी, गोंडी, भतरी, कुडुख अउ सरगुजही भासा म पराथमिक सिक्छा सुरु करवाय खातिर शनिवार 7 अप्रैल के राजधानी रायपुर म सत्याग्रह रइली अउ सभा रखे गे हावे।
छत्तीसगढ़ी राजभासा मंच के संयोजक नंदकुशोर शुक्ला अउ छत्तीसगढ़िया महिला क्रांति सेना के प्रदेशाध्यक्ष लता राठौर ह ऐखर जानकारी देवत कहिन कि भासा संस्कृति के परान वायु हे। कोनो भी भासा वोखर संस्कृति के वाहिका होथे। बइग्यानिक सोध अऊ अनुसंधान दुवारा ए सिद्ध करे जा चुके हे के लइका मन के सिक्छा के माध्यम महतारीभासा ही होना चाही। पराथमिक सिक्छा महतारी भासा म ही दी जाए एही सोंच ल महतपूर्ण मानत हुए असम म दस अलग-अलग महतारीभासा म पराथमिक सिक्छा के बेवस्था करे गे हे। पापुआ न्यू गिनी जइसन द्वीप समूह म 35 लाख के जनसंख्या हे अऊ ऊहा 400 महतारी भासा म पढ़ई-लिखई होवत हे।महतारीभासा के महत्ता दरसावत यूनेस्को के महानिदेशक ह अध्ययन के माध्यम के रूप म इसपस्ट सब्द म रेखांकित करत कहे हे के “अध्ययन आत्मसम्मान और स्वाभिमान का स्तर सुधारने में मातृभाषा में शिक्षा प्रदान करना अत्यंत आवश्यक है।” जापान, स्वीडन, चीन अऊ फ्रांस जइसे देस म न केवल इसकूली सिक्छा बलकि उच्च सिक्छा भी महतारीभासा म दिए जाथे। यूनेस्को के एक रिपोट के अनुसार बिस्व के लगभग 250 बोली अऊ भाषा बिलुप्ति के कगार म हे वोमा छत्तीसगढ़ी भासा घलो हवय। छत्तीसगढ़ी म 85 परतीसत छत्तीसगढ़िया मन के महतारीभासा छत्तीसगढ़ी हे। आज के बेरा म छत्तीसगढ़ के छत्तीसगढ़ी महतारभासा ल हिंदी के संग मिलाके पढ़ाए जाथे। पढ़ाई के अइसन बेवस्था कोनों भी अऊ आन राज म नई देखे बर मिलय। एला तुरंत बंद कराना चाही।छत्तीसगढ़ के राजभासा छततीसगढ़ी म न तो सरकारी काम-कारज होवत हे अऊ न पढ़ई-लिखई। एखरे सेथी छत्तीसगढ़वासी मन अपन असमिता, अपन महतारीभासा छत्तीसगढ़ी सहित छत्तीसगढ़ के सबो महतारी भासा हलबी, गोंडी, भतरी, कुडुख अऊ सरगुजही म पराथमिक कक्छा ले सिक्छा सुरु करवाय खातिर राजधानी रायपुर म शनिवार के मंझनिया 12 बजे ले आजाद चौक कुर्मी बोर्डिंग भवन म सकला के रइली निकालही अऊ बूढ़ा तालाब धरना स्थल में सभा होही। छत्तीसगढ़िया महिला क्रांति सेना अऊ छत्तीसगढ़ी राजभासा मंच के द्वारा एही कार्यक्रम आयोजित हे।


text:
रायपुर। पीसीसी अध्यक्ष भूपेश बघेल के गिरफ्तारी के बाद जमानत नइ ले अउ कांग्रेस के जेल भरो आंदोलन म भाजपा ह कटाक्ष करिस हे। भाजपा कारयालय म आयोजित प्रेस कांफ्रेंस म पंचायत मंत्री अजय चंद्राकर ह कहिन के निश्चित हार के बौखलाहट म पाछु कुछु दिन ले कांग्रेस पार्टी खासकर भूपेश बघेल ह जे तरह परदेस के माहुल खराब कर नौटंकी करत हवय, उहें छत्तीसगढ़ बर ये सरमनाक हे। परदेस के जनता ह हमेसा ले अपराधी मन ल बाहिर के रद्दा दिखाय हे, अइसे म भूपेश जइसे घृनित अपराध के आरोपी ल घलो बरदाश्त नइ करही।
अजय चंद्राकर ह कहिन के ये मानसिक दिवालियेपन के पराकाष्ठा हे। एक घिनौना अपराध ल सत्याग्रह के नाम देना दुरभाग्यजनक हे। वास्तव म सत्याग्रह कभु कोनो अपराधी ल बचाय के उपक्रम नइ हो सकय। भूपेश अउ कांग्रेस के ये सत्ताग्रह हे। अइसे दुराग्रह के परदेस भर के जनता ह मुंहतोड़ जवाब दिस हे। कांग्रेस के रहे-सहे जनाधार बचे खुचे साख घलो अब नष्ट होय के कगार म हे। ये विधानसभा चुनाइ म प्रदेस के जनता ह कांग्रेस के सफाया करही,ये तय हे। हाल म जे कुछु राजनीतिक घटनाक्रम होय हे,ओखर ले कांग्रेस ह पूरी तरह अप्रासंगिक होगे हे। अपना अस्तित्व बचाय के ये कांग्रेस के नौटंकी हे।
अगर सीडी मामला म वकील नइ लेकके भूपेश ये कहत हे के उमन चूंकि निरपराध हे येखर सेती वकील नइ रखव। त का उमन ये लिस हे के ज़मीन कब्ज़ा संबंधित मामला समेत अउ अन्य आपराधिक मामला कांग्रेस अध्यक्छ उपर दरज हे, वो सबों म उमन अपराधी हे? अगर अइसे कबूल कर लिस त का अइसे अपराधी ल सार्वजनिक जीवन म रहना चाही। ज़मानत लेय के अर्थ अगर अपराधी होना हे त का कांग्रेस ये कहना चाहत हे के जमानत पर बाहिर आय उँखर पूरव राष्ट्रीय अध्यक्छ श्रीमती सोनिया गांधी अउ वरतमान अध्यक्छ राहुल गांधी अपराधी हे?
भाजपा के कटाक्ष….. घिनौना अपराध ल सत्याग्रह के नाम देना दुरभाग्यजनक
रायपुर। पीसीसी अध्यक्ष भूपेश बघेल के गिरफ्तारी के बाद जमानत नइ ले अउ कांग्रेस के जेल भरो आंदोलन म भाजपा ह कटाक्ष करिस हे। भाजपा कारयालय म आयोजित प्रेस कांफ्रेंस म पंचायत मंत्री अजय चंद्राकर ह कहिन के निश्चित हार के बौखलाहट म पाछु कुछु दिन ले कांग्रेस पार्टी खासकर भूपेश बघेल ह जे तरह परदेस के माहुल खराब कर नौटंकी करत हवय, उहें छत्तीसगढ़ बर ये सरमनाक हे। परदेस के जनता ह हमेसा ले अपराधी मन ल बाहिर के रद्दा दिखाय हे, अइसे म भूपेश जइसे घृनित अपराध के आरोपी ल घलो बरदाश्त नइ करही।


text:
खीरा के खेती ले ओला तीन लाख रूपिया अऊ मटरा के खेती ले एक लाख रूपिया के आय
अम्बिकापुर 13 फरवरी 2018। सरगुजा जिला मुख्यालय अम्बिकापुर ले करीबन 50 किलोमीटर दूरिहा लुण्ड्रा विकासखण्ड के ग्राम घघरी के 70 बछर के किसान मंहगू राम के खेत मन म अब हरियाली छा गए हे। कुछ महिना पहिली तक ओला खेत मन म सिंचाई करे के बेरा बिजली के लो-वोल्टेज के समस्या के सामना करना परत रहिस। मंहगू राम ह बताइस कि ओखर खेत ले ट्रॉन्सफार्मर दूरिहा होए के सेती हरदमे लो-वोल्टेज के समस्या रहत रहिस, जेखर सेती बेरा म फसल मन के सिंचाई नइ हो पात रहिस। एखर से फसल के उत्पादन घलोक प्रभावित होत रहिस।
किसान मंहगू राम ल जब सौर सुजला योजना के पता चलिस त ओ ह येकर लाभ लीस। अब वो ह एकर तहत अपन खेत म सोलर पैनल के माध्यम ले संचालित पम्प के उपयोग करत हे, जेखर से खेत मन ल भरपूर पानी मिलत हे। संगेच ओला लो-वोल्टेज के सामना घलोक नइ करना परत हे। किसान महंगू राम ह बताइस कि ओखर तीर करीबन 6 एकड़ खेती के जमीन हे, जऊन म वो सिंचाई सुविधा के अभाव म सिरिफ वर्षा आधारित खेती करत रहिस। बाद म ओ ह अपन खेत म ट्यूबेल खोदवाके सिंचाई पंप लगवाइस अउ कुछ समय बाद स्प्रिंकलर घलोक लगवा लीस। किसान मंहगू राम के नाती राजेन्द्र ह बताइस कि सौर सुजला योजना के तहत सौर ऊर्जा चलित सिंचाई पंप अऊ सोलर पैनल लगवा लेहे ले अब ओ मन ल फसल मन के सिंचाई करे म सुविधा हो गए हे। राजेन्द्र ह बताइस कि ओ मन मिरचा के बाद खीरा के खेती करथें। ओ हर ये घलोक बताइस कि पाछू बरसात म खीरा के खेती ले ओला तीन लाख रूपिया अऊ मटरा के खेती ले एक लाख रूपिया के आय होए रहिस।
किसान मंहगू राम के नाती राजेन्द्र ह खेत मे खीरा के फसल मन म कीटनाशक दवई के छिड़काव करत बताइस कि शुरू ले ही कीटनाशक दवाई के छिड़काव करे ले फसल मन म कोनो कीटब्याधि या आन रोग नइ होए पाए। वो ह बताइस कि अभी ओ ह खेत मन म खीरा, आलू, टमाटर, प्याज, भांटा अऊ मटर आदि लगाये हे। ओ हर ये घलोक बताइस कि एक साल म ओला खीरा के तीन फसल लेथे। पहली फसल के बोनी मई महिना म, दूसर फसल के बोनी जुलाई-अगस्त म अउ तीसर फसल के बोनी जनवरी म करथें, खीरा के खेती करथें अऊ एखर से ओ मन ल अच्छा आमदनी हो जाथे।


text:
फूफू के लिगरी म सातो ह भार्इ मन करा बांटा मांगे बर उमियागे। पंचइत सकेल के अपन ददा के जहिजात म हिसा मांगिस। नित नियाव म लड़के सातो ह अपन ददा के जहिजाद मे हिसा पा लिस। फेर बपरी के जीयत भर बर मइके के मया छुटगे। आगी लगे अइसन नियाव म जोन मया ल टोरथे। कीरा परय ऊकर मति म जेमन धन के पाछु मया जोरथे।
बिहाव के पाछु बेटी मार्इ ल मइके ले एक लोटा पानी के आस रइथे। तिजा पोरा अउ मातर मड़र्इ म नेवता हिकारी के अगोरा रइथे। तथे तो मइके के कुकुर ल घलो ससुरार म भार्इ बरोबर मान गवन करथे। सातो ह मुहांटी म बइठे बइठे अपन तिजा लेवइया के अगोरा करत बइठे हे। येहु साल आय के आस तो नइ हे फेर का करबे सातो के मन मानबे नइ करय।
अपन दुवार म बइठे सातो ह सबो के लेगर्इया ल आवत देखत हे। सातो के मन के लालच के तेलर्इ म मइके के सुरता डबके लगथे। सुरता म चुरत मन फुसुक फुसुक रो परथे। गोहार पार के रोए म ओकरे फधित्ता होही। बपरी ल कोनो पुछ परही त का बताही। फूफू ह अपन लालच बर सातो के मति बिगाड़े रिहीस। भार्इ-बहिनी अउ ननंद-भउजी के नता म जोझा पारे रिहीस। सातो ह मने मन अपन करम ल कोसत आजो तिजा लेवर्इया अगोरत हे।
सातो ह नहां खोर के बिहनीया ले तियार होगे। अलवा जलवा मुड़ी कोरे लकर धकर नंदिया खड़ के पिपराही म आके बइठे हे। अवइया जवइया मन ल टुकुर देखत हे। भादो के महीना म नंदिया ह मुड़ भर बोहावत रिहीस। नंदिया नरवा ह कातको जोझा पारे तिजा मनर्इया मन तो जा के रही। देवता बरोबर डोंगहार ह सबे झन ल ए पार ले ओ पार नहकावत हे। बांस भर पानी म तउरत डोंगा म सवार तिझयारिन मन ल देख देख के सातो के मन निचट उदास होगे हे।
पछतावा के आसु ले बोट बोटाय सातो के आखी म नंदिया के ओ छोर ले डोंगा चड़हत अपन भार्इ दिखीस। पिपराही ले रटपटा के उठीस अउ चुंदी मुड़ी ल संवारत नंदिया कोती दऊड़गे। सातो के हांसी खुसी के ठिकाना नइ हे। नंदिया के छोर म खड़े अपन भार्इ के अगोरा करत पउर साल के तिजा ल सोरियावत हे।
सातो के दादा ह अपन बड़े बेटा पुनऊ ल किथे- सातो ल तिजा लाने बर आठे मान के चल देबे रे। आंहू किही त संग म लान लेबे। निंदर्इ कोड़र्इ के दिन घलो चलत हे। दमांद कर जादा जोर-जबरर्इ झन करबे। अब आज काल तो सब पोरा मान के आथे जाथे। नंदिया नरवा के कारो बार अगवाके रेंग जबे।
उंचकहा मुंहा पुनऊ अधरसÍी सुनिस। आठे मान के कांहा आठे के एक दिन अगाहू रेंग गे। पुनऊ ल सातो घर जाय बर पुचपुचाए। बारी म बोवाए खीरा ल झोला भर टोरिस। करेला अउ डोड़का के एकक ठन मोटरी गठिया के निकलगेेे सातो घर जाए बर।
पुनऊ अउ सातो के नानपन के हांसी दिल्लगी ह बर बिहाव होय के बाद घलो नर्इ छुटे रिहीस। संगे बर बिहाव होइस संगे दोनो के गवन पठौनी होगे। सातो के ददा ह गांव के बड़का किसान रिहिस। घर म चिज बस कांही के खंगता नइ रिहीस। गांव म ऊंकरे सुती चले ते पाय के पुनऊ ह थोकिन अड़दली रिहीस।
ददा ह जाय ल केहे हे किके बारी ले घर नइ अइस मोटरी धरे सोज सातो घर रेंग दिस। घर ले बता के जातिस त भउजी ह रोटी पीठा जोरतिस। ददा ह बारी म गोठियइस सातो घर जाबे किके। पुनऊ ह कोनो ल आरो करे बिगर मोटरी भर साग भाजी धरके निकलगे। पुनऊ ह पैडगरी रद्दा म अकेल्ला रेगंत झोला के खीरा ल खावत खावत जावत रिथे। नंदिया खड़ के पहुचत ले झोला ल अपने ह अधिया डरथे। सातो ल देहू किके आधा झोला खीरा ल बचाय घाट म पहुचे हे। किंजर किंजर के डोंगा देखत हे। काम कमर्इ के दिन म डाेंगा घलो कम चलत रिहीस। एके ठन डाेंगा वाला रिहीस। उहू ह वो पार खड़े रिहीस।
कांहा डाेंगा अगोरत रइहा किके पुनऊ ह मुड़ भर बोहावत नंदिया ल तऊर के नाहक गे। दूनो हाथ म एकक ठन मोटरी ल धरे हे। खीरा के झोला ल टोटा म अरोय हे। पार म नाहक के सबो समान ल टमडि़स। करेला अउ डोड़का के मोटरी तो बने रिहीस फेर खीरा ह बोहा गे रिहीस। पुनऊ ह सालेच के झोला भर खीरा धरके निकलथे। कोनो साल अपने ह खाते खात सिरवा डरथे। त कोनो साल नंदिया म बोहा जथे। सातो ह करेला अउ डोड़कच पाथे।
कच्चा-कच्चा कुरता ल पहिने पुनऊ ह सातो घर पहुचीस। भार्इ ल देखके सातो ह मगन होगे। लोटा भर पानी दिस अउ पावं परिस। सुख्खा गमछा म मुड़ी कान ल पोछीस। पुनऊ ह मोटरी ल लमावत किथे- येदे बहिनी करेला अउ डोड़का लाने हवं। सातो किथे- खीरा घलो तो फरे होही भार्इ। खीरा काबर नइ लानेस। अतका ल सुन के पुनऊ ह दुच्छा झोला ल लमा देथे। दुच्छा झोला ल देख के सबो झन कठल के हांसथे।
अपन भार्इ के सुध म मगन हे सातो। खुशी के आसु ल पोछथे अउ हांसत हांसत किथे- यहू साल एको ठन नइ बचाय भार्इ। कइसे पुनऊ भार्इ कलेचुप काबर हस। जब आथस तब दुच्छा झोला देखाथस। कहां करथस मोर बाटा के खीरा ल। सातो के गोठ ल सुन के डोंगा ले उतरत अनगइहा सगा ह सातो ल किथे- कोन ल काहत हस वो। मै तो तोला नइ चिनहत हवं। अतका ल सुन के सातो के मन के भरम टुटगे। सातो ह अनचिनहार ल अपन भार्इ जान के गजब आस लगा डरे रिहीस। बपरी ह निरास होके आसु ल पोछत फेर पिपराही म लहुटगे।
सातो के मन म का बितीस होही जब अनचिनहार ल भार्इ जान के मया लड़ावत रिहीस। उहू अनगइहा ह नइ चिनहवं कइ दिस। एक घांव बहिनी की देतीस त ओकर का बिगड़ जतीस। सातो अपन मन मढ़ावत किसमत ल कोसत हे। आखिर गलती तो ओकरो कोती ले होए हे। सबो बने बने चलत रिहीस। एक दिन अचानक सातो के ददा बितगे। ददा के बिते के पाछु पुनऊ ह बहिनी ल बेटी बरोबर मया दुलार करे। तिजा पोरा म पुछे-गउछे। भउजी घलो सातो ल नोनी ले आगु एक भाखा नइ बोलत रिहीस। आगु के आगु ओकर बर लुगरा पाटा लेवत रिहीस। इही बात ह पुनऊ के फूफू ल नइ सुहइस। पुनऊ करा अपन भार्इ के जहिजाद म हिसा मांगे बर आगे। पुनऊ मन एक भार्इ एक बहिनी हे ओइसने ओकर ददा मन घलो एक भाइ एक बहिनी रिहीस। झगरा लड़के फूफू ह अपन नता तो टोरिस संग म सातो ल घलो जुझो दिस।
फूफू ह घेरी बेरी सातो घर जाके ओकर भउजी के लिगरी लगावत काहय- सातो तोर भउजी ह सबे चिज बस ल अपन मइके म लेग लेग के जोरत हे। तोर भाइ ह सिधवा हे अउ भउजी चाल बाज। चिज बस के राहत ले पुछत हे। सिरावन तो दे कुकुर नइ पुछे तोला। फूफू ह तो अपने घर के आए अउ भाउजी ह पर घर ले आए हे। इही सोच के सातो ह घलो फूफू के बात म आगे अउ जुरे पंचइत म बाटा बर खड़ा होगे।
सातो मने मन गुनत हे। बाटा नइ मांगे रइतेवं त आज मोरो भार्इ लेगे बर आए रितीस। भउजी ह तिजा के जोरा करतिस। गुनते गुनत सातो ल पिपराही म बइठे बिहनीया ले संझा होगे रिहीस। सातो ह अपन मन ल मारत घर आए बर उठिस। रोनमुहा मु धरे घर जाना बनो नोहे किके सातो ह नंदिया के तिर म गिस। माड़ी भर म उतर के ठोमहा म पानी लेके मुह ल धोइस।
नंदिया भीतर ले मुह धो के लहुटत रिहीस तभे सातो के पांव कुछु जिनीस अभरीस। हांथ ल बुड़ो के टमड़ीस त सातो ल दू ठन मोटरा मिलीस। मोटरा भीतर म करेला अउ डोड़का बंधाय रिहीस। दोनो मोटरा ल धर के सातो पार म आवत रिहीस तभे आगु म एक ठन दुच्छा झोना बोहावत रिहीस। दुच्छा झोला अउ मोटरी ल पाके सातो के खुसी के ठिकाना नइ रिहीस। भार्इ नइ अइस त का होगे। भार्इ के चिनहा ह आगे। मइके के सुरता म उदास मन ल मढ़ावत सातो ह अपन घर लहुटगे। मइके के सुरता देवावत दुच्छा झोला अउ मोटरी ल देख देखके सातो ह पोरा अउ तिजा मनइस।


text:
रायपुर। छत्तीसगढ़ सासन के मंत्री अमर अग्रवाल के घर विरोध करे बर पहुंचे कांग्रेसी मन ऊपर लाठीचारज करइया बिलासपुर पुलिस के एडिशनल एसपी नीरज चंद्राकर ल भारी पड़गे। कांग्रेसी मन के प्रदेस भर म प्रदरसन के वजह ले राज्य सरकार ह लाठीचारज घटना म दंडाधिकारी जांच बिठाके एडिशनल एसपी नीरज चंद्राकर ल बिलासपुर ले हटाके मुख्यालय भेज दिस हे। छत्तीसगढ़ के सीएम डॉ रमन सिंह ह बिलासपुर लाठीचारज के मामला म कहिन के येकर जांच करवाय जाही अउ जे दोसी होही ओखर ऊपर कार्रवाई होही। उंखर आदेश म बिलासपुर कलेक्टर ह मजिस्ट्रेट जांच के आदेस दिस हे, लेकिन प्राथमिक तउर म एएसपी नीरज चंद्राकर ल जांच चलत तक बिलासपुर ले हटाके रायपुर भेज दिस गेहे।
Home ताजा समाचार लाठीचारज भारी पड़गे एएसपी चंद्राकर ल…. रायपुर म अटैच करे गिस


text:
डाउनलोड QDI ड्राइवर
इस पृष्ठ पर QDIके किसी भी मॉडल के ड्राइवर्स की पूरी सूची है।. अपने डिवाइस के मॉडल का चयन करें।
QDI ड्राइवरों को देखा गया 158353 बार और डाउनलोड 19 बार.
- विडियो QDI N440 0 ड्राइवर डाउनलोड 3149 बार देखे गए
- विडियो QDI N4200 5 ड्राइवर डाउनलोड 2564 बार देखे गए
- मेनबोर्ड QDI PlatiniX 2 0 ड्राइवर डाउनलोड 2329 बार देखे गए
- विडियो QDI N4600 0 ड्राइवर डाउनलोड 2303 बार देखे गए
- मेनबोर्ड QDI KuDoz 7 2 ड्राइवर डाउनलोड 2227 बार देखे गए
- मेनबोर्ड QDI WinneX 3 0 ड्राइवर डाउनलोड 2210 बार देखे गए
- विडियो QDI N4200-AGP 8x 0 ड्राइवर डाउनलोड 2061 बार देखे गए
- मेनबोर्ड QDI LegenX 7 0 ड्राइवर डाउनलोड 2057 बार देखे गए
- विडियो QDI N440-AGP 8x 0 ड्राइवर डाउनलोड 2019 बार देखे गए
- मेनबोर्ड QDI Titanium IIB 0 ड्राइवर डाउनलोड 2010 बार देखे गए
- मेनबोर्ड QDI ExcellenX II 1 ड्राइवर डाउनलोड 1989 बार देखे गए
- मेनबोर्ड QDI LegenX 8 0 ड्राइवर डाउनलोड 1891 बार देखे गए
-
- मेनबोर्ड QDI LegenX I 0 ड्राइवर डाउनलोड 1821 बार देखे गए
- मेनबोर्ड QDI PlatiniX 4N 0 ड्राइवर डाउनलोड 1665 बार देखे गए
- मेनबोर्ड QDI Advance 6A/B/E/T 0 ड्राइवर डाउनलोड 1651 बार देखे गए
- मेनबोर्ड QDI KinetiZ 7A 0 ड्राइवर डाउनलोड 1579 बार देखे गए
- मेनबोर्ड QDI Advance 10M 0 ड्राइवर डाउनलोड 1456 बार देखे गए
- मेनबोर्ड QDI Advance 10 0 ड्राइवर डाउनलोड 1443 बार देखे गए
- मेनबोर्ड QDI Advance 5 0 ड्राइवर डाउनलोड 1434 बार देखे गए
- मेनबोर्ड QDI Advance 10E 1 ड्राइवर डाउनलोड 1413 बार देखे गए
- मेनबोर्ड QDI PlatiniX 1 0 ड्राइवर डाउनलोड 1366 बार देखे गए
- मेनबोर्ड QDI BrillianX I 0 ड्राइवर डाउनलोड 1344 बार देखे गए
- मेनबोर्ड QDI Advance 5/133 0 ड्राइवर डाउनलोड 1325 बार देखे गए
- मेनबोर्ड QDI Advance 12 0 ड्राइवर डाउनलोड 1291 बार देखे गए
-
- मेनबोर्ड QDI GeniuX 1 1 ड्राइवर डाउनलोड 1279 बार देखे गए
- मेनबोर्ड QDI ZillioX 9 0 ड्राइवर डाउनलोड 1253 बार देखे गए
- मेनबोर्ड QDI BrillianX 9 0 ड्राइवर डाउनलोड 1235 बार देखे गए
- मेनबोर्ड QDI LegenX IV 0 ड्राइवर डाउनलोड 1197 बार देखे गए
- मेनबोर्ड QDI BrillianX IV 0 ड्राइवर डाउनलोड 1172 बार देखे गए
- मेनबोर्ड QDI ZillioX 5 0 ड्राइवर डाउनलोड 1134 बार देखे गए
- मेनबोर्ड QDI BrillianX V 0 ड्राइवर डाउनलोड 1124 बार देखे गए
- मेनबोर्ड QDI Advance 10BM 0 ड्राइवर डाउनलोड 1123 बार देखे गए
- मेनबोर्ड QDI WinneX 3E 0 ड्राइवर डाउनलोड 1115 बार देखे गए
- मेनबोर्ड QDI Advance 5/133E 0 ड्राइवर डाउनलोड 1098 बार देखे गए
- मेनबोर्ड QDI PlatiniX 4X 0 ड्राइवर डाउनलोड 1072 बार देखे गए
- मेनबोर्ड QDI PlatiniX 4 1 ड्राइवर डाउनलोड 1069 बार देखे गए
- मेनबोर्ड QDI LegenX VI 0 ड्राइवर डाउनलोड 1068 बार देखे गए
- मेनबोर्ड QDI PlatiniX 2D 1 ड्राइवर डाउनलोड 1063 बार देखे गए
- मेनबोर्ड QDI GeniuX 4 0 ड्राइवर डाउनलोड 1036 बार देखे गए
- मेनबोर्ड QDI Superb 4 0 ड्राइवर डाउनलोड 1014 बार देखे गए
- मेनबोर्ड QDI WinneX 2E 0 ड्राइवर डाउनलोड 1008 बार देखे गए
- मेनबोर्ड QDI WinneX 5 0 ड्राइवर डाउनलोड 999 बार देखे गए
- मेनबोर्ड QDI LegenX V 0 ड्राइवर डाउनलोड 988 बार देखे गए
- मेनबोर्ड QDI KinetiZ 7V 0 ड्राइवर डाउनलोड 971 बार देखे गए
- मेनबोर्ड QDI SynactiX 5EP 3 ड्राइवर डाउनलोड 964 बार देखे गए
- मेनबोर्ड QDI TwinMagic (BrillianX 2) 0 ड्राइवर डाउनलोड 931 बार देखे गए
- मेनबोर्ड QDI Titanium III 0 ड्राइवर डाउनलोड 920 बार देखे गए
- विडियो QDI QDI R2000 0 ड्राइवर डाउनलोड 899 बार देखे गए


text:
- मुख्यमंत्री ह अंतागढ़ म 64.43 करोड़ के 125 विकास काम मन के करिन लोकार्पण अऊ भूमिपूजन
- नवविवाहित 247 दम्पत्ति मन ल दीन सुखमय जीवन के आशीर्वाद
- दस हजार ले जादा हितग्राही मन ल वितरित करे गीस सामान अउ सहायता राशि के चेक
कांकेर, 23 मई 2018। मुख्यमंत्री डॉ. रमन सिंह आज प्रदेशव्यापी विकास यात्रा के बेरा म कांकेर जिला के अंतागढ़ पहुंचिन। मुख्यमंत्री ह उहां आयोजित आम सभा ल संबोधित करत कहिन के बस्तर म अब उजाला होवत हे। हर गांव, मजरा-टोला अऊ हर घर तक बिजली पहुंचाये जात हे। अब इहां कभू अंधियार नइ रहय। उमन कहिन के बस्तर म रोड कनेक्टिविटी, बिजली अऊ इंटरनेट कनेक्टिविटी बढ़ाए जात हे। बस्तर अब एयर कनेक्टिविटी ले घलोक जुड़त हे। रेल कनेक्टिविटी घलोक बढ़ाए जात हे। भानुप्रतापपुर तक रेल पहुंच गए हे, साल 2019 के आखरी तक अंतागढ़ तक घलोक रेल पहुंच जाही। डॉ.सिंह ह कहिन के- एखरे संगेच संग ए क्षेत्र म स्कूल, कॉलेज, आईटीआई, प्रयास विद्यालय संग शिक्षा के कई काम करे गए हे अऊ पाछू 15 बछर म सबो क्षेत्र म मनखे मन ल आगू बढ़ाए के काम छत्तीसगढ़ के सरकार कोति ले करे गए हे।
पूरा समाचार छत्तीसगढ़ संवाद के वेबसाईट म हिन्दी म इंहा हावय।


text:
दोखही के दुख (लघु कथा)
सुखिया के बिहाव ह जेन दिन लगिस उही दिन ले सुखिया के आंखी मं बिहाव के नेंग-जोंग ह आंखी-आंखी मं झूलत रहिस,कइसे मोर तेल चढ़ही, कइसे माइलोगिन मन सुघ्घर बिहाव गीत गाही, कइसे भांवर परही, कइसे मोर मांग ल मोर सइया ह भरही, तहान जिनगी भर ओकर हो जाहूं अउ ओकरे पाछू ल धर के ससुराल मं पांव ल रखहूं, सास-ससुर, जेठ-जेठानी, देवर- नंनद ह मोर सुवागत करही अउ नान-नान लइका मन ह भउजी, काकी, बड़े दाई, मामी कहिके मोला पुकारही अउ कइसे मोर मयारू ह मोला मया के बंधना मं बांधही।
बिहाव के दिन सुखिया के गांव मं बरात अइस, बरतिया ल परघा के जेवनास घर मं लेगिस।बरतिया परघइया मन ह सुखिया ल कहिस,दुलहा ह अड़बड़ सुघ्घर दिखत हे, तुहर जोड़ी ह श्रीराम अउ सीता कस फबे हे, सुखिया ह सुन के लजाय बर धरलिस। टिकावन-भांवर परे के बाद बिदा के बेरा सुखिया ह बहुतेच रोइस, दाई-ददा ह अपन छाती मं पथरा ल रखके नोनी के बिदा ल करिस। दुलहा-दुलहीन के संग मं सुवासा-सुवासिन मन घलो चारगोड़िया मं बइठिन अउ ससुराल डहार के रस्ता मं गाड़ी ह चले बर धरलिस। गाड़ी चलइया ह दारू ल बिक्कट अकन पिये रहिस, लड़बड़-लड़बड़ गाड़ी चलात रहिस अउ बीच रस्ता मं कार ह टरक मं झपागे अउ तुरते दुलहा ह सरग सिधारगे, दुलहीन ह दूरिहा मं फेंकागे अउ सुवासा-सुवासिन तको अनचेतहा होगे, डराइभर के घलो मुड़ी कुचरागे, फेर ओ हर जियत रहिस।
दुलहा के ठाठ ल लेके घर पहुंचिन तहान रोवा-राही परगे, दुलहा के दाई ह चिरइ कस पढ़-पढ़के रोवत रहिस, दोखही करन तोर बिहाव कर परेंव बाबू, तोर परान चल दिस मोर दुलरवा, मय का जानंव मोर ददा, बहुरिया दोखही निकलही कहिके, मोला छिमा करबे मोर मयारू, मय का-का सपना देखे रहेंव मोर सुरूज, मोर नाती ल मोर कोरा मं खेलाहूं काहत रहेंव ददा, ये दोखही ह मोर बाबू ल खा डरिस दाई,मोर हीरा कस बेटा, मय कंगालिन होंगेव मोर राजा। सबो मनखे ह दुलहीन ल कलजगरी कहे बर धरलिस।
दुलहीन बिचारी ह घलो रोवत रहिस फेर कुछु कहिके नइ रोवत रहिस,कभू अपन बांह भर चूड़ी ल देख के,कभू हाथ के मेंहदी ल देख के त कभू पांव के मांहूर ल देख के रोवत रहिस काबर कि अभी तो ओकर संइया ह ढंग से ओकर सिंगार ल नइ देखे रहिस अउ जिनगी भर बर ये सोहाग के चिनहा ल ओकर ले दूरिहा कर दिस, आंखी ले आंसू ह नदिया कस बोहावत रहिस, फेर कोनो ओला खंधा देवइया नइ रहिस, जेकर खंधा मं अपन मुड़ी ल रखके रो सकतिच।
मोर मन ह गुनत रहिस कि दोस तो गाड़ी चलइया के रहिस, जेन ह दारू के नसा मं गाड़ी ल टरक मं टकरा दिस, फेर दुलहीन ल काबर गुनहगारिन समझत रहिस, का दोखही के दुख ह ककरो आंखी मं नइ दिखत रहिस???
सदानंदनी वर्मा
रिंगनी (सिमगा) बलौदाबाजार
मोबाइल नम्बर-7898808253


text:
रायपुर । मुख्यमंत्री डॉ. रमन सिंह ह कहिन के राज्य सरकार ह आम जनता के बेहतरी बर पाछू 14 बछर म विकास के सब्बो मापदंड स्थापित करे हे अऊ छत्तीसगढ़ ल रोड कनेक्टिविटी अउ इंटरनेट कनेक्टिविटी ले घलोक सफलतापूर्वक जोड़े हे। उमन कहिन कि छत्तीसगढ़ सरकार ह प्रदेश के तेज विकास बर अवइया पांच साल के कार्य-योजना घलोक तैयार कर लेहे हे। डॉ. सिंह ह दावा करिन के ए दौरान छत्तीसगढ़ देश के पहिली तीन सबले जादा विकसित राज्य मन के श्रेणी म सामिल हो जाही। उमन कहिन – सरकार जनता के सहयोग ले ए दिशा म सरलग काम करत हे।
मुख्यमंत्री सोमवार के विकास यात्रा के बेरा म रायगढ़ जिला के विकासखंड अऊ तहसील मुख्यालय लैलूंगा म एक विशाल जनसभा ल संबोधित करत रहिन। उमन लैलूंगा के बाद जशपुर जिला के विकासखंड मुख्यालय दुलदुला म घलोक उमड़त जनसैलाब के बीच विशाल आम सभा ल सम्बोधित करिन। दुनों आमसभा मन म जनता ह मुख्यमंत्री के जोशीला स्वागत अऊ अभिनंदन करिन। रंग-बिरंगा परम्परागत परिधान म सजे-धजे लोक नर्तक मन ह घलोक मुख्यमंत्री अऊ विकास यात्रा के स्वागत म आकर्षक नृत्य के प्रदर्शन करिन। दुनों आमसभा मन म मुख्यमंत्री ह 147 करोड़ 61 लाख रूपिया के 364 निर्माण कार्य मन के लोकार्पण, भूमिपूजन अऊ शिलान्यास करिन। उमन लैलूंगा के आम सभा म जनता ल 41 करोड़ 61 लाख रूपिया के 64 कई ठन निर्माण कार्य मन के सौगात दीन। एमां 12 करोड़ 32 लाख रूपिया के तीन पूरा हो गए कार्य मन के लोकार्पण अऊ 29 करोड़ 35 लाख रूपिया के 61 नये निर्माण कार्य मन के शिलान्यास अऊ भूमिपूजन ऊंखर हाथ पूरा होइस। मुख्यमंत्री ह दुलदुला के आमसभा म 103 करोड़ रूपिया के 300 निर्माण कार्य मन के लोकार्पण, भूमिपूजन अऊ शिलान्यास करिन। एमां ले 50 करोड़ 10 लाख रूपिया के काम पूरा हो गे हे। 81 निर्माण काम मुख्यमंत्री के हाथ लोकार्पित होइस। उमन दुलदुला क्षेत्र बर 53 करोड़ 49 लाख रूपिया के 219 निर्माण कार्य मन के भूमिपूजन अऊ शिलान्यास घलो करिन।
प्रदेश के विकास बर अवइया पंचवर्षीय कार्य-योजना घलोक तइयार: डॉ. रमन
रायपुर । मुख्यमंत्री डॉ. रमन सिंह ह कहिन के राज्य सरकार ह आम जनता के बेहतरी बर पाछू 14 बछर म विकास के सब्बो मापदंड स्थापित करे हे अऊ छत्तीसगढ़ ल रोड कनेक्टिविटी अउ इंटरनेट कनेक्टिविटी ले घलोक सफलतापूर्वक जोड़े हे। उमन कहिन कि छत्तीसगढ़ सरकार ह प्रदेश के तेज विकास बर अवइया पांच साल के कार्य-योजना घलोक तैयार कर लेहे हे। डॉ. सिंह ह दावा करिन के ए दौरान छत्तीसगढ़ देश के पहिली तीन सबले जादा विकसित राज्य मन के श्रेणी म सामिल हो जाही। उमन कहिन – सरकार जनता के सहयोग ले ए दिशा म सरलग काम करत हे।